2. eskuko azoka Zumaiako irratia sortzen laguntzeko

Abenduaren 4tik 6ra bitartean Oxford aretoan bigarren eskuko arropa eta jostailuen azoka egingo da. Horretarako, erabiltzen ez ditugun arropa eta jostailuak Oxford aretora ekartzeko deia egin diete zumaiarrei.

'Zumaiako herri irrati librea' sortzeko lanean ari den taldea da bigarren eskuko azokaren antolatzailea. Azokan lortuko duten dirua irratiko material teknikoak erosteko erabiliko dute. Komunikazio proiektu berri horri buruzko informazioa lehen eskutik lortu nahi izanez gero, azoka egunetan Oxfordetik pasatzeko gonbita egin dute antolatzaileek.


Maletak

Miresten dut une jakin batean «Eureka!» esaten duen jende klase hori. Badarabil zerbait buruan luzaroan, eta halako batean argia ikusten du eta argi horri esker mundua aldatzen.

Bernard Sadow larruzko arropa eta maletak egiten zituen enpresa bateko zuzendariordea zen. Karibeko irla batean familiarekin oporrak igaro eta bueltan zihoan etxera, ekipaje handia arrastaka zuela. Aireportuan gazte bat sumatu zuen makina bat gurpildun traste baten gainean garraiatuz. Eta argia piztu zitzaion. Oso antzeko zerbait zen berak behar zuena. Maletei gurpilak eta goranzko kirten bat jartzea bururatu zitzaion. 1970. urtea zen. Egin zituen lehen probak, eta lehen gurpildun maleta haiek saltzen hasi zenean erresistentziak aurkitu zituen. Askotariko arrazoiak luzatu omen zizkioten asmazio berriaren porrota aurreikusteko, baina arrazoi horietako batek eman dit atentzioa: gizonezkoek ez zuten nahi izango horrelako karrotxo bati tiraka ibili. Jarrera emeegia zen nonbait.

Ia mende erdia igaro da ordutik, eta munduaren erdi batek, iparraldeak, maleta gurpildunak erabiltzen ditu. Beste erdiak maletarik ez du eta gurpildun aulkietan egin behar izaten du sarrera iparraldeko portuetan, maleta gurpildunez iritsi diren kazetari eta boluntarioen aurrean.


Neska, pilotari izan nahi duzu?

Emakumeendako Pilota Eskola dago martxan Altsasun, maiatza bitartean, haur eta gazteendako. Izena ematea zabalik dago

Geroz eta emakume pilotari gehiago dago eta Sakanan ere zaletasuna duten neska eta gazteei pilotan trebatzeko aukera eskaini nahi zaie. Horrela, Altsasuko Udalak eta Nafarroako Pilota Federazioak antolatuta, martxan da emakumeendako pilota eskola. Eskola antolatzeko orduan, Sakanako Mankomunitatearen eta Nafarroako Gobernuaren laguntza izan dute antolatzaileek.

Urrian zabaldu zituen ateak emakumeendako pilota eskolak baina oraindik izena eman daiteke. Horretarako, haurrek (2005-2009 bitartean jaiotakoak) Altsasuko Kirol Zerbitzura jo behar dute (948 563 410) eta gazteak (2004an jaiotakoak edo helduagoak), Sakanako Mankomunitateko Kirol Zerbitzura (948 464 866, kirolak@sakana-mank.eus).

Lander Goñi da emakumeendako pilota eskolako monitorea. Asteartetan (17:00-18:00) eta ostiraletan (18:00-19:00) haurrekin lan egiten du eta ostiraletan (19:00-20:00) gazteekin, Altsasuko Burunda pilotalekuan.


Tolosako epaile batek bi lagun deitu ditu deklaratzera, ume lapurtuen auzia dela eta

Tolosako epaile batek mediku bat eta emagin bat deklaratzera deitu ditu lekuko moduan, Tolosako osasun zentro batean ustez gertatutako ume lapurtuen kasu bat argitze aldera. Otsaileko lehen hamabostaldian egin beharko dituzte adierazpenak, Tolosako epaitegian.


Eraikuntzan leku bila

Xabier Unzurrunzaga arkitektoaren ibilbidea jasotzen duen erakusketa jarri dute Donostiako Arkitektura Fakultatean.Liburua ere kalean da

Berrogeita hamar urtean beste hainbeste proiektutik gora garatu ditu Xabier Unzurrunzaga arkitektoak (Zarautz, Gipuzkoa, 1937). Haren arabera, «urte bakoitzeko bat ez da hainbeste». Bera garrantzia kentzen saiatu arren, ibilbide luzea bezain oparoa du. Gipuzkoako Foru Aldundiko eta Eusko Jaurlaritzako hirigintzako zuzendari orokorra izan zen 1978tik 1986ra, eta EHU Euskal Herriko Unibertsitateko Arkitekturako Goi Eskola Teknikoan irakasle ere bai hainbat urtez —egun, erretiratuta dago—. Atzo, egindako lanaren aitortza gisa, haren proiektuei buruzko erakusketa antologikoa eta liburua aurkeztu zituzten EHUko arkitektura eskolan. Unibertsitateko ikasleez gain, Unzurrunzagarekin lan egindako hainbat arkitekto joan ziren omenaldira.

Bartzelonan, Madrilen eta Ipar Carolinan (Ameriketako Estatu Batuak) ikasi zuen lanbidea Unzurrunzagak. Esker oneko hitzak ditu familiakoentzat, ikasketak egitea «konplexua» zen garai haietan unibertsitatean ikasteko aukera eman ziotelako: «Aita Patxik unibertsitatera bidali gintuen garai benetan zailetan».

1964an ekin zion lanari, eta askotariko proiektuak egin ditu orduz geroztik. Dimentsio txikian aritu da, besteak beste, etxebizitza partikularrak diseinatu dituenean. Baina proiektu handiagoak ere izan ditu esku artean; Baionatik Donostiara doan hirigintza estudioa xehetasunez landu du, esaterako. Dena den, proiektu horiek talde lanaren emaitza izan direla nabarmendu du. 175 kolaboratzaile inguru aritu dira harekin lanean 50 urteko ibilbidean.

Jonathan Chanca eta Maria Izeta arkitektoek prestatu dituzte erakusketa eta liburua, EHUk eta Euskal Herriko Arkitektoen Elkargo Ofizialak bultzatuta. Unzurrunzagak landutako proiektuen bilketa baten emaitza dira biak, eta, formatua aldatu arren, eduki berberak bildu dituzte.

Donostiako Arkitektura Fakultateko ateak zabaldu orduko ikus daiteke Unzurrunzagaren lanari buruzko erakusketa. Dohainik da sarrera, eta martxoaren 2ra arte egongo da zabalik. Formatu handiko 60 panel, arkitektoaren inguruko aipamenak dituzten liburuen bilduma bat, hark hainbat bidaiatan eskuz egindako proiektu eta marrazkien bideo proiekzioa eta Donostian Urumea ibaiaren ondoan dauden etxebizitzen jatorrizko maketa jaso dituzte. Arkitektoak diseinatutako eraikinik ezagunenetakoa da Rafael Moneorekin batera egin zuena. Ia 50 urte ditu maketak, eta Jon Zubizarretak zaharberritu du.

1964an hasi zen arkitektoa lanean, eta 1971ra bitartean Javier Marquet eta Luis Zulaika lankideekin batera aritu zen. Tarte horretan garatu zituen, besteak beste, Donostiako Santo Tomas Lizeoa, Usurbilgo Eliz kalea eraikina (Gipuzkoa) eta Ordiziako Altamirako etxebizitzak (Gipuzkoa). Jorge Oteiza eta Luis Peña Gantxegi izan zituzten sasoi hartan erreferentzia nagusiak. Orduan enkargatu zizkioten Tolosako plan orokorra (Gipuzkoa) eta Urumeako etxebizitzen proiektuak. Biak ere Unzurrunzagaren ibilbidea markatu duten lanak izan dira.

Jendeari bizitza erraztuz

1972an zabaldu zuen Seiss estudioa, besteak beste, Patxo de Leon, Javier Zubiria, eta Angel de la Hoz arkitektoekin batera. Arrasateko (Gipuzkoa) plan orokorra izan zen urte haietan egindako proiektu esanguratsuenetako bat. Herrietako alde zaharrak apurtzen ari zirela eta, horren aurka egingo zuen proiektu bat diseinatu zuten.

Eusko Jaurlaritzan eta Gipuzkoako diputazioan aritu zen lanean hurrengo urteetan, eta tarte horretan garatutakoa da Txurdinagako parkea (Bilbo). Urte haietan politikariek arkitektoengan «konfiantza» zutela nabarmendu du Unzurrunzagak.

1987an bere estudio propioa sortu zuen, eta han aritu zen lanean 2014ra arte; irakasle lanak egiten zituen aldi berean. Sasoi hartan eraiki zituen Zarauzko itsasertzeko Eguzki Lore etxebizitzak, Arrasateko hilerria, Donostiako Amarako tren geltokia...

Amaiezina da Unzurrunzagak parte hartu duen hirigintza proiektuen zerrenda. Baina, halere, horietako bat ere ez dela «izugarria» dio. Jendeari bizitza errazten ahalegindu dela esan izan du egindako lana definitzerakoan.

«Eraikuntzan arkitektoaren lekua bilatzea izan da urte hauetako guztietako helburua. Inork ez badu hirigintzan pentsatzen, ez dago hiririk. Auzoak, etxebizitzak... sortuko dira, baina zer gehiago?» Haren arabera, egungo arkitektura krisian dago. Uste du ezin dela hirigintza politikarien esku utzi; arkitektoen lana dela aldarrikatzen du. Hori da EHUko Arkitektura Goi Eskola Teknikoko zuzendari Juan Jose Arrizabalagak haren ibilbidean nabarmendu duena: «Arkitektoak hiriak eraikitzen aritzeak duen balioaren defentsa egin du».


Kaleinkesta: Zer sorrarazten dizu Korrikak?


ARGAZKI BILDUMA: Ibilgailu klasikoek hartu dute Azkoitia

Gaur, igandea, ibilgailu klasikoen topaleku izan da Azkoitia. 09:00etatik 10:30era bitartean iritsi dira dozenaka ibilgailu herrira, eta herrian zehar itzuli bat eman ostean, Balda plazan, Plaza Berrian eta eliz atarian izan dira ikusgai. Hainbat tokitatik etorri dira auto gidariak, hala nola Madrildik, Zaragozatik nahiz Errioxatik. Jendetza izan da kalean autoak ikusten, eta giro bikaina sortu da ikusmina sortu duten ibilgailuen bueltan.

Hone hemen irudi batzuk:


Andra Mari elizarako sarbideak hobetu dituzte Getxon

Auzotarren ekarpenak jaso eta gero, Andra Mari elizarako sarbideak hobetzeko lanak egin ditu Getxoko Udalak. Besteak beste, eskailera-atal batzuk kendu dituzte eta beste batzuk handitu, baita alboko bideak zabaldu eta barandak ipini ere. Bestalde, argi gehiago eta banku berriak ipini dituzte. Halaber, Sollube kaleko bidea egokitu egin dute oinezkoek erabili ahal izateko: Gabriel Ramos Uranga kaleko bus geralekutik kiroldegiko aparkalekuraino arteko bidea egin dute eskailera baten bitartez. Lan horiek amaituta daude jada eta 115.000 euro inguruko aurrekontua izan dute. Argazkian, Maidagan parkean egindako prentsaurrekoan eman dute horren berri Joseba Arregi Hirigintza zinegotziak eta Imanol Landa alkateak.


Monika Iriarte: "Han norbaitek koronabirusa izan balu, guztiok kutsatuko ginatekeen"

Monika Iriartek (Azpeitia, 1976) ia hiru aste egin ditu itsasontzi batean konfinatuta, Motrilgo (Granada, Andaluzia, Espainia) portuan. Herrira iritsi berri da eta itsasontzian bizitakoez eta bueltako bidaiaz hitz egin du Uztarriarekin.

Zer egiten zenuen Motrilen?

Itsasontzi batean lan egiteko aukera sortu zitzaidan eta horregatik joan nintzen hara. Urtarrilaren 29an hasi nintzen lanean eta martxoaren 29ra arteko kontratua neukan, eta hori bukatzean, Granadan opor egun batzuk pasatzeko asmoa. Baina koronabirusaren kontuak hankaz gora jarri dizkit plan guztiak.

Zer-nolako itsasontzia da zu lanean aritu zarena?

Melilla eta Motril arteko garraio zerbitzua ematen duen itsasontzia da. Bidaiariak, ibilgailuak eta zama garraiatzen ditu, eta bidaiarientzat zerbitzuak ditu: taberna, jatetxea, eta abar. Ni jatetxean aritzen nintzen. Egunero egiten genuen Melilla-Motril joan etorria: goizean Melillatik Motrilera joaten ginen, arratsaldean Motrildik Melillara, eta gaua Melillan egiten genuen. Itsaso ona dagoen egunetan, bost ordu eta erdi inguru behar dira batetik bestera joateko, eta txarra dagoenetan, gehiago. Beraz, egun guztia itsasoan pasatzen genuen. 70 bat lagunek osatzen genuen eskifaia eta itsasontzian bertan bizi ginen.

Hara joan zinenean, artean, urrutiko kontua zirudien koronabirusak, baina denbora gutxian goitik behera aldatu zen egoera. Nola bizi izan duzue itsasontzian?

Egia esan, mundutik nahiko aparte bizi ginen han. Itsasontzian telebistarik ez geneukan eta sare sozialetatik bakarrik iristen zitzaigun informazioa. Lagunekin eta familiakoekin hitz egiten nuenean, harrituta gelditzen nintzen haiek kontatzen zidatenarekin, gu han oso lasai genbiltzalako. Gero, ordea, dena batera etorri zitzaigun gainera.

Konfinamendua ezarri aurretik, itsasontzian hasita al zeundeten koronabirusaren kontrako neurriak hartzen?

Eskuak garbitzeko gelak-eta eman zizkiguten, baina bestelako azalpen gutxi.

Hiru aste pasatu dituzu Motrilgo portuan, horietatik gehienak itsasontzian konfinatuta.

Hala da, bai. Hasieran, ikuskaritza bat egin behar zutelako geldiarazi zuten itsasontzia, eta horretan ari zirela etorri zen konfimamendu agindua. Beraz, han gelditu behar izan genuen.

Konfinamendua ezarri zutenean, ez zenuen pentsatu hona etortzerik?

Berriak bat-batean harrapatu gintuen eta ez nuen erreakzionatzeko denborarik ere izan. Gainera, hasieran esan zuten bi aste izango zirela eta nik beste bi astez han lanean jarraitzeko konpromisoa hartuta neukan.

Nola bizi izan dituzue konfinamendu egunak itsasontzian? Nolakoa zen zuen egunerokoa?

Bakoitzak geure gela geneukan eta han pasatzen genituen eguneko ordurik gehienak. Marinelak itsasontziko mantentze lanak egiten aritu dira, baina beste langile askok ez dugu zereginik eduki, itsasontzian bidaiaririk ez zegoelako. Jatorduak egiteko irteten ginen gelatik eta orduan elkartzen ginen besteekin, denok batera jaten genuelako. Itsasontzian lortu ezin genuen zerbait behar izanez gero, berriz, botikaren bat edo, kapitainak sinatutako baimena behar izaten genuen kanpora irten ahal izateko.

Jatorduetan langile guztiok leku berean elkartzen zinetela esan duzu. Hartzen zenuten higiene neurri berezirik?

Ez, langile guztiok areto handi batean elkartzen ginen eta ordubete izaten genuen otordu bakoitzerako. Nik uste, han neurriak hartzea nahiko alferrikakoa izango zela, eta norbaitek koronabirusa izan balu, guztiok kutsatuko ginela. Itsasontzietako aireztapen sistemak ez dira izaten lehorrekoak bezalakoak; han aire bera denbora askoan ibiltzen da bueltaka.

Noiz erabaki zenuen Azpeitira itzultzea?

Kontratua bukatu zitzaidanean erabaki nuen, konfinamenduaren arauek etxera bueltatzea baimentzen dutelako.

Arazorik izan al duzu bueltako bidaian?

Ez, baina baneukan horren kezka. Motrildik Granadako aireportura joateko bi autobus hartu behar nituen, eta gero bi hegaldi, bata Granadatik Bartzelonara eta bestea Bartzelonatik Bilbora. Zerbitzu guztiak murrizten ari zirenez, nire beldurra zen azken orduan zerbait bertan behera uztea eta erdibidean gelditzea. Dena dela, dena pentsatuta bezala joan zen eta arazorik gabe iritsi nintzen Bilbora. Gehiena kostatu zitzaidana Bilbotik etxera iristea izan zen. Donostiarako autobusaren zain lau ordu egon beharra neukan, eta hura hartuz gero, ez nintzen iristen Azpeitirako azken autobusa hartzera. Beraz, Ertzaintzara deitu nuen eta esan zidaten beste erremediorik ez bazegoen lagunen bati eskatzeko bila joateko, eta hala iritsi nintzen Azpeitira.

Bere txarrean, zu zorteduna zara, herrira itzultzeko aukera izan duzulako. Beste askok itsasontzian gelditu behar izan dute.

Hala da, bai. Nire lankideak izan direnetako asko atzerritarrak dira, kroaziarrak eta marokoarrak, eta mugak itxita daudenez, ez daukate etxera bueltatzerik. Han gelditu dira, auskalo noiz arte.


Zumba jaialdiarekin esango diote urteari agur bailarako ikastaroetako parte hartzaileek

Ariketa fisikoak eta dantza uztartzen dituen modalitate honen jaialdia antolatu dute Zumba ikastarokoek eta ostiral honetan jaialdi handi batekin agurtuko dute urtea. Kontzertua, DJa eta zumba uztartuko dituzte gau berean.

"Zumba megamixa!". Hitz horiekin laburbiltzen dute ostiral honetan izango den ekitaldia. Bailarako zumba ikastaroetako lagunak bilduko dira urtea zumba erraldoi batez amaitzeko. Horrtarako "musika ona eta benetako zumba" antolatu dituztela diote.

Flowteka eta Rafijam musikariak izango dira oholtza gainean. DJ Jon Urbieta zumaiarra ere bai. Eta nola ez, zumba eta zumba egingo dute gau osoan zehar, Jhonson eta Josuneren gidaritzapean. Sariak eta zozketak ere egingo dituzte. Sarrerak saltzen jarri dituzte, hemen.


Sarek 'interesarekin' hartu du Jaurlaritzak presoak hurbiltzeko egindako proposamena

Herritar sareak esan du ez zuela ekimenaren berri, eta, hori dela eta, Jonan Fernandezekin biltzea eskatu duela.

Sare euskal presoen eskubideen aldeko herritar sareak "interesarekin" jaso du Jonan Fernandez Eusko Jaurlaritzaren Giza Eskubide, Bizikidetza eta Lankidetzaren idazkari nagusiak presoak gerturatzeko egin duen proposamena, eta berarekin biltzeko eskaera egin du.

Sarek ohar batean azaldu duenez, Jaurlaritzak presoak gerturatzeko proposamena Bilboko eta Baionako manifestazioen ia biharamunean egiteak "berretsi" egiten du kartzela politika aldatzeko "mobilizazio sozialak duen garrantzia".

Kolektibo horren arabera, Jaurlaritzak proposatua zuen presoak hurbiltzea, etxetik gehienez ere 250 kilometrora izateko, baina oraingo honetan Hego Euskal Herriko edo Logroñoko, Burgosko eta Santoñako presondegietara hurbiltzea galdegin du.

Sarek aitortu du ez zuela Jaurlaritzaren ekimenaren berri, eta, hori dela eta, Jonan Fernandezekin biltzeko hitzordua eskatu du, gaia jorratzeko eta plataformak berak kartzela politika aldatzeko egin dituen urratsak azaltzeko.


Mikel Alvarezek gaur deklaratuko du Espainiako Auzitegi Nazionalean

Mikel Alvarez Mugitu! AHTaren aurkako kolektiboko kide donostiarrak Espainiako Auzitegi Nazionalean deklaratuko du gaur. Yolanda Barcina Nafarroako presidenteari tartak jaurtitutako ekintzan inputatu du auzitegiak. Joan den urtearen amaieran, Mugitu! AHTren aurkako kolektiboko beste hiru ekintzaile deitu zituen deklaratzera; Tolosan (Okzitania), Pirinioen bi aldeetako agintariek egin zuten konferentzian Barcinari tartak bota zizkiotelakoan. Mugitu! taldeak egin zuen ekintza, AHTaren moduko azpiegitura handien eraikuntza salatzeko. “Tartak botatzea munduan erabili ohi den protestatzeko eta salatzeko modu” bat da, eta “izaera komikoa” duela defendatu zuen orduan Mikel Alvarez kolektiboko bozeramaileak.

Fiskaltzak 4 eta 9 urte bitarteko zigorra eskatu du inputatuentzat, autoritatearen aurkako atentatutzat jotzen baitu ekintza. Mugitu! taldeak ekinbide judiziala “zentzugabea” dela eta indarkeriarik gabeko protesta bat “kriminalizatu” nahi dutela adierazi du.


Milaka lagun elkartu dira euskal eskola publikoaren alde, Iruñean

Takonera parkean egin zuten atzo festa, Sortzen Ikasbatuaz elkarteak antolatuta. 30.000 pertsona baino gehiago izan zirela esan dute.

Gu bai gu, euskal eskola publiko berria lelopean milaka lagun bildu ziren atzo Iruñean, euskal hezkuntza sistema propioaren eta D ereduaren aldeko Takonera parkean egindako jaian. Sortzen Ikasbatuaz elkarteak antolatu zuen, ohi bezala —atzokoa, hain zuzen, Burlatako Ermitaberri ikastetxeak—.

"Oso gustura gaude jendearen erantzunarekin, aurreikuspen denak gainditu ditugulako", esan du Nestor Salaberria Sortzen Ikasbatuazeko arduradunak. Ermitaberrikoak ere kontent daude. "Iaz 30.000 lagun izan zirela esan zen, eta aurten jende gehiago bildu da", adierazi du Rosa Etxeberriak.

Eremu mistoko eta erdalduneko gurasoen jarduna eta lana aitortu zuten, era berean, euskal eskola publikoaren aldeko festan. Aurtengoa 17. jaia izan da.

Sortzen Ikasbatuaz-ek gogorarazi du Nafarroako herritarren %40k ez dutela sare publikoan ikasteko modurik. "Bidegabekeria" hori salatzeko, Euskararen Legearen aurka egin duten gurasoen lana txalotu eta azpimarratu dute: "Euskara ikasi ahal izateko izugarrizko ahalegina egin dute beren seme-alabekin, baita beraiek ere euskategian izena emanda".

Festak festa, Salaberriak eguneroko lanari heltzeko azpimarratu du, "euskal kulturaren bidez erabat garatu gaitezen".


Euskaraz bizi nahi dut herri-lasterketa ospatuko dute ostiralean

Egunean bertan eman daiteke izena ekitaldian parte hartzeko. Horretarako, inskripzio-mahaia jarriko dute plazan, 17:00etatik aurrera. Lasterketa plazan hasiko da, 18:30ean.

Euskaraz bizi nahi dut herri-lasterketa egingo da herrian, ostiralean. Udaleko Euskara Batzordeak, Euskararen Gizarte Erakundeen Kontseiluak eta euskararen aldeko eragileek antolatu dute jaia, eta herritar guztientzat dago irekia.

Izena eman nahi duten herritarrak plazan jarriko den mahaira joan daitezke, 17:00etatik aurrera. 14 urte bitarteko gaztetxoek hiru euro ordaindu beharko dituzte lasterketan parte hartzeko, eta adin horretatik aurrerakoek, bost euro. Lasterketaren irteera, berriz, 18:30ean izango da, plazatik. Bestalde, kamisetak ere egongo dira salgai, lau euroren truke.

Udalak esan du "euskaraz bizitzeko nahia" adierazi nahi dutela. Hori dela eta, ez da egongo sailkapenik lasterketan, parte-hartzea soilik hartuko da kontuan. Herritarrei, oroigarri gisa, diploma emango zaie, zozketa batean parte hartzeko zenbakiarekin.


"Bando bando, alkateak esan do"

Urtero bezala, 22:30ean izan da Santa Anako parodiaren hasiera. Herritar guztiak prest ziren aurten Lasarte-Orian pasatakoen epaiketari barre egiteko

22:30ean hasi den parodia izan da Santa Ana egunari bukaera borobila eman dion azken ekintza. Basajaunek sutara kondenatu baina lehen, zer esan handiena izan duten herriko gaiak jorratu dituzte epaiketan. Algara artean, euskararen maratoia, irailan hipodromoan ospatuko den Kutxa Kultur Festibala, Sasoeta-Zumaburu ikastetxeko obrak, Hipodromo etoribidean eraikitzen ari diren dorre etxebizitzak eta Goiegiren ordezkoa izango den Burger King janari lasterreko jatetxeari buruz aritu dira umorez. "Sutara kondenatuak izan zarete eta sutara joango zarete!" Basajaunen hitzak izan dira azkenak.

Erketz Dantza Taldea izan da aurtengo parodiako omendua, eta testu batek lagundutako Sorgin Dantzako irudi bat jaso dute oroigarri moduan, Ttakun Kultur Elkartearen eskutik.

Parodian parte hartu duten aktore, trikitilari eta suhiltzaileek, 'Virgen de Guadalupe' Extremeña elkartean afaltzeko aukera izan dute 19:30ean eta Desfilean mugitu dira trikitixa doinuez 22:30ean Okendon parodiarekin hasteko.

Santa Ana egun bukaerako eta parodiako argazki guztiak ikusgai dituzue argazki galeria honetan


Udako solstizioa Chillida Lekun, Kukairekin

Erritu izeneko dantza ikuskizuna emango du Kukai dantza taldeak ekainaren 21ean Chillida Lekun, udako solstizioaren bueltan.

Sarrerak salgai jarri dituzte www.museochillidaleku.com webgunean eta Hernaniko turismo bulegoan; 20 eurotan helduentzat, 12 eurotan 18 urtetik beherakoentzat, eta doan, 8 urtetik beherakoentzat. Eguraldi txarragatik emanaldia bertan behera geratuz gero, atzeratu egingo da, baina sarrera berak balioko du, eta dirua berreskuratzeko aukera ere emango da.

Emanaldia, kanpoaldean

Ikuskizuna «bizitzako egoera desberdinetan barrenako bidaia bat da, erritu indibidual eta kolektiboen bitartez egiten dena, natura eta komunitatearekin etengabeko harremanean». Horregatik, «Eduardo Chillidak museoari atxikitzen zizkion printzioekin bat» datorrela diote antolatzaileek, eta «eszenatoki bikaina» izango dela.

Kanpoaldeko zelaian izango da emanaldia, eta belarretan eseritzeko manta edo toailak eramateko gomendatu dute.

Autobusak, Hernaniraino

Museoa irekita egongo da 20:15etatik, eta autobusean joateko gomendatu dute, edo Galarretan aparkatzeko. Autobusak jarriko dira Galarretatik museoraino, eta bueltan, Udalak Hernaniraino ere jarriko ditu.


Bib Gourmand Michelin saria jaso dute Donamariako Benta eta Legasako Arotxa jatetxeek

Sukaldaritza ona arrazoizko prezioan eskaintzeagatik aitortza egiten duen Bib Gourmand Michelin izendapena joan den ortziralean, Madrilen egindako ekitaldian hartu zuten Legasako Arotxa eta Donamariako Benta jatetxeetako ordezkariek.

Arotxakoen ordezkari Luismi eta Beatriz joan ziren sariaren ezaugarri den txaketa biltzera eta Donamairako Bentako ordezkari Lorea, Haizea eta Xabier. Donamariako Bentako Lorea Luzuriagak TTIPI-TTAPAri kontatu dioenez, ortziralean, 09:00etan zuten txaketa biltzeko hitzordua eta «giro polita» izan zuten ekitaldian, «musika DJarekin, pintxoak eta antzeko postuak zeuden».


Joanes Txurrukak Espainiako Txapelketarako gutxieneko denbora egin du

Andoainen eta Bergaran parte hartu zuten asteburuan Zubiaurreko igerilariek, eta emaitza onak lortu zituzten.

Joan den asteburuan Gipuzkoako Neguko Sariketak jokatu ziren Bergaran eta Andoainen (Gipuzkoa). Zubiaurre Igeriketa Klubeko igerilariak bertan izan ziren, eta emaitza onak lortu zituzten. Joanes Txurrukak Espainiako Txapelketarako gutxieneko denbora egitea ere lortu zuen, beste behin, bai Openerako, eta bai Junior mailako Udako Txapelketa Nagusirako. Euskadiko Txapelketarako sailkapena ere Zubiaurreko taldekide askok lortu zuten.

Ikusi emaitza eta probetako argazki guztiak, hemen.


Ugaitz Mugerza hirugarren 2. mailako aizkora finalean

25 minutu eta 52 segundo behar izan zituen kanaerdikoa, 60 ontzako biak eta oinbiko bi enborrak ebakitzeko. Pasa den barikuan jokatu zen finala Donezteben (Nafarroa Garaia). Jexuxmari Lasa legorretarra geratu zen txapeldun, eta bigarren egin zuen Oihan Larretxea aizkolari beratar gazteak. Emaitza horri esker, gainera, Larretxea datorren denboraldian lehenengo bider ariko da maila nagusian.

«Enbor oso gogorrak»

Lortutako postuarekin «pozik» dago Ugaitz Mugerza: «Hasi baino lehen esanez gero hirugarren geratuko nintzela, orduantxe sinatuko nuen!». Baina egindako saioarekin eta denborarekin ez dago hain pozik. «Egia esan, guztion denborak ere ez dira onak final baterako. Izan ere, enborrak oso gogorrak zeuden», esan du Olatzeko aizkolari gazteak.

Kontua da lan erdietan bigarren zihoala Mugerza, azkenean ere txapeldun geratu zen Lasarengandik 56 segundora. Azken korteetan, ordea, bigarren postua lortzeko borroka bizian zebilen Larretxeak aurrea hartu zion mutrikuarrari.

Ugaitz Mugerzak bere aita Faustoren ordez jokatu du 2. mailako finala. Gerria minduta ibili da aita, eta horregatik egin dio uko finalean parte hartzeari. Semeak kanporaketan 7. postua lortu zuenez, berak hartu du Faustoren postua.

Hurrengo lehietara begira dago Ugaitz Mugerza; «Urrezko Aizkoraren binakako txapelketa izango da hurrena, baina oraindik ez dakit ezer, norekin ariko naizen ez ezer», esan du. Aita Fausto, berriz, «hobeto, baina oraindik ere aizkorari heldu gabe» dabil.


Getafe Europarako sailkatu da

Michelek gidadturiko taldeak 0-3 irabazi dio Atletico Mardili eta hurrengo denboraldian Europa Leaguean jokatuko du. Villarrealek berdinketa besterik ez du lortu Zaragozaren etxean (3-3).

Getafek seigarren postuan denboraldia bukatzea lortu du, 0-3 Atletico Madrid garaitu ostean. Zuri-gorriak Errege Kopako finalari begira daudela argi eta garbi utzu dute, Europa Leaguea irabazi eta gero eta urdinek erraz eraman dute partida. Soldado izan da partidako protagonista, bi gol egin baititu eta hirugarrena Parejo gazteak egin du. Horrela, Michelen taldea, denboraldiko ustekabea izan dena, Europako zilarrezko txapelketan arituko da hurrengo urtean.

Vila-realek, hasierako 3-0ekoa bedintzea lortu du Romaredan. Zaragoza Eliseuren gol batekin aurreratu da markagailuan eta beste biak Colungak eta Pulidok egin dituzte. Hala ere, horiek ez zuten amore eman eta Cazorlak bi gol egin zituen. Berdinketaren gola Rossi italiarrak lortu zuen. Garridoren mutilek zazpigarren postuan bukatu dute denboraldia, europako postuetatik at, baina oraindik aukera bat daukate hurrengo urtean Europa leaguea jokatzeko. Horretarako Sevillak bosgarren postuan bukatu beharko luke ligan eta gainera Errege Kopa irabazi.


Izandako suziriak oroituz

Aste Nagusiko ikur garrantzitsuena Marijaia da, baina urtez urte izendatzen dituzten txupinerak ere jaiaren protagonista bilakatzen dira, pregoilariekin batera. Festen historian txupinera izandako emakumeei omenaldia egin diete Areatzan, eta bakoitzak bere suziria piztu du.


Mahai gainean dituztenak

Ikasturte politiko berriak aurrekoak zintzilik utzitako gaiei heldu beharko die hasi berritan. Bakegintzari buruzko korapiloak dauzka askatzeko Jaurlaritzak, eta egoera politikoa iraul dezaketen epaiak eta epaiketak datoz.


Seaskak mobilizazio gehiago egingo ditu eta tokiko instituzioei engaiatzeko eskatuko die

Emaitzarik gabe bukatu zen asteartean Seaskako ordezkariek eta Bordeleko akademiako arduradunek egindako bilera: Frantziako Estatuak ez du ikastoletarako postu gehiago onartuko. Seaskak protesta berriak iragarri ditu, instituzio lokalei ardura eskatzearekin batera.

Seaskak geroz eta ikasle gehiago dauzka, baina eskari horri erantzuteko beharko lituzketen irakasle kopurua emendatzeko trabak aurkitzen ari da Ipar Euskal Herriko ikastolak biltzen dituen elkartea. 25 irakasle gehiago beharko lituzke Seaskak; ministerioak bost eta erdi besterik ez dizkio eman.

Egoera horren aurrean, mobilizazio dinamika azkarra jarri du abian Seaskak azken hilabeteetan. Horrekin batera, blokatuta dagoen egoerari irtenbidea emateko solasaldiak izan dituzte Seaskako arduradunek, azkenekoa astearte honetan bertan. Baina momentukotz, negoziatzeko borondaterik ez dute agertu Bordeleko akademiako ordezkariek.

Horrenbestez, Seaskak mobilizatzen jarraituko duela iragarri du: larunbat honetan Pauera joango dira –joan den ostiralean ere han izan ziren, Akademia Ikuskaritzaren bulegora; baita ikuskariarekin elkartu ere, emaitzarik gabe–. Gainera, Ipar Euskal Herriko erakundeei engaiamendua eskatuko diete.

Instituzioen aldetik mugimendu batzuk hasi dira, Garikoitz Goikoetxeak Berria-n jaso duenez: Euskararen Erakunde Publikoa (EEP) aztertzen ari da Seaskari aparteko diru laguntza ematea, erakunde horretako lehendakari Beñat Arrabitek euskarazko kazetari baieztatu dionez.


Mutur Beltz Eguna ospatuko dute larunbatean Beasainen

Aurreko astean aurkeztu bezala, trenaren 150 urteurrena ospatzeko, Mutur Beltz Eguna ospatuko dute larunbatean Beasainen. Elkarte ezberdinek elkarlanean antolatu dituzten ekintzak, ordea, etzi hasiko dira. Herritarrei ekintzetan parte hartzeko eta lehengo erara janzteko deia egin diete antolatzaileek.

Mutur Beltz Egunaren nondik-norakoen berri, hemen klikatuta.

Hemen egitaraua:

OSTIRALA:

17:30. Musika Eskolako trikitilarien kalejira, erraldoiek lagunduta, geltokitik Igartzara.

18:00. Igartzan kantu emankizuna.

18:15. Igartzako jauregian ekitaldien aurkezpena eta erakusketaren inaugurazioa.

19:00. Igartzako jauregian hitzaldia, Azpeitiako Trenaren Museoko zuzendari Juanjo Olaizola hizlari dela. Gero mokadua.

22:30. Gernika pasealekuko frontoian trikitixa-pop jaialdia, Musika Eskolako trikitilarien eta Koldo Iparragirreren eskutik.

LARUNBATA:

17:00. M.E. trikitilariekin eta Ekaitz Erraldoi Konpartsarekin kalejira txikia, plazatik geltokira. Amaieran, trenaren bertsoak.

17:30. Urteurreneko pregoia geltokiko balkoian Josetxo Zufiaurrek eta Martin Garciak.

17:45. Bertso desafioa, balkoitik balkoira Garmendia Otaola kalean: Ekaitz Goikoetxea eta Aitor Sarriegi.

18:30. Herri-proba Barrendain plazan. Gaurko kirolak garai bateko langintza zirela irudikatuko dute. Aurkezlea Iñaki Perurena.

19:00-20:00, Gernika pasealekuko girotzea. Haur jolasak Txilibutxofekoen eskutik, kontakizun zahar-bereziak Irati Goikoetxearen eta beste bi lagunen eskutik, bolatokia, artisauak, karreta-barrika idi parearekin sagardoa eta muztioa doan partituz, kale animazioa Aldabe, Asmube eta Hijos de Martin y Loinaz taldeen eskutik, Argizpikoak argazkiak ateratzen…

20:00. Herritar guztien dantzaldia eta kalejira handia plazara, M.E. trikitilariekin, Aurtzaka eta Ostadar taldekoekin.

21:00. Afaria plazapean.

IGANDEA:

11:10. Beasain-Ormaiztegi-Altsasu-Ormaiztegi-Beasain bidaia gidatua trenez. Hiru euro kostako da bidaia, eta txartelak Renfeko geltokietan eta Ormaiztegiko Zumalakarregi Museoan daude salgai.


Amak autoan ahaztuta utzi, eta beroak jota hil zen atzo 3 urteko haur bat


Kontseiluak haur heziketari eta euskarari buruzko ekarpenak jasoko ditu

Haur hezkuntzaren garrantzia euskararen jabekuntzan eta garapenean izeneko jardunaldia antolatu dute Kontseiluak eta Hik Hasik. Abenduaren 16an egingo dute jardunaldia, Donostiako Miramar jauregian. Aurtengoarekin, seigarren urtez antolatuko ditu Kontseiluak hezkuntzari buruzko jardunaldiak, eta 0-6 urte bitarteko umeen heziketan ekarpenak egin nahi ditu erakundeak.

Kontseiluko idazkari nagusi Paul Bilbaok eta Hik Hasiko ordezkari Arantxa Urbek aurkeztu zuten topaketa, atzo. Urbek eman zuen jardunaldiaren edukien berri; Mondragon Unibertsitateko Karmele Perezen hitzaldiarekin emango diote hasiera —Arlo emozionalak edo enpatiak irakaskuntza-ikaskuntza prozesuan duen garrantzia du izena—, eta murgiltze sistemaren abantailez jardungo dute Herrialde Katalanetako Vic-eko Unibertsitateko Vanesa Amatek eta Llorenç Comajoanek. Ondoren, ordura arte landutakoaz eztabaidatuko dute Mari Jose Auzmendi eta Paulo Iztueta aholkulariek.

Bilbaoren arabera, Euskal Herriko ikasle guztiak euskalduntzeko asmoz Kontseiluak eginiko proposamenaren osagarria da jardunaldia. 16 urterekin, ikasle guztiek euskaraz gutxienez B2 maila egiaztatzeko gai izatean datza proposamen hori. Topaketak, ordea, 0-6 urte bitarteko haurrak izango ditu jomuga, adin tarte horrek «hizkuntzen jabekuntzan garrantzi handia» duela uste baitu Bilbaok. Bestalde, erakunde publikoei erabaki estrategikoak hartzeko eskatu die: «Inoiz baino garrantzitsuagoa da euskalduntasunetik eleaniztasunerako bidea egiten duen eredua abian jartzea».


Bermeo blai egingo dute martxoaren 22an

Ikasleak, Zipriztin eta tiritatxo ere izan dira Uraren egunaren aurkezpenean

Uraren inguruko sentsibilizazio kanpainari amaiera emango diote martxoaren 22an, Uraren Nazioarteko Egunean, Bermeon. Gaur egin du Busturialdeko Ur Partzuergoak jaialdi horren aurkezpena, Lameran. Martxoaren 22rako, goiz osorako egitaraua prestatu dute, eta, egun horretan, “Bermeo blaitzera” doazela esan du partzuergoko presidente Iratxe Arriolak.

Azaroan kanpaina hasi zutenetik, ura ardatz izan duen hainbat ekimen burutu ditu Busturialdeko Ur Partzuergoak: hitzaldi-eztabaidak, jardunaldiak, argazki lehiaketa, ikastetxeetan sentsibilizazio kanpaina… Azaroan hasi eta otsailera bitartean izan da ur partzuergoa Busturialdeko ikasleekin lanean. “Urari buruzko hiru fitxa banatu dizkiegu, betetzeko. Orain, ikasleek fitxa horietan proposatutakoa oinarri hartuta, ikastetxe bakoitzak bere gutuna presatatu du, eta martxoaren 22an protagonismoa hartuko dute gutun horiek”, Arriolak azaldu duenez. Hain zuzen, bilatu egin beharko dituzte gutunak, Zipriztin eta Irrien Lagunen laguntzarekin egingo duten kalejiran.

Egun horretarako, gainera, abesti bat eta bideoklipa sortu dute, Ken Zazpi, The Uski’s eta 22 metro koadro musika taldeeen laguntzarekin. Kanta hori prest dute dagoeneko, eta datozen orduetan egingo dute publiko.

Egitaraua (martxoak 22):

10:00. Lameratik hasita, San Andres urtegira ibilaldi gidatua egingo dute.

10:45. Uraren aldeko Herrik Krossa. Bermeoko Atletismo Taldekoen laguntzarekin antolatuko dute, eta LHko 1. mailatik hasi eta DBH 2. mailara arteko ikasleek parte hartu ahal izango dute.

11:00. Txikientzat, nagusientzat zein herri krossean parte hartu dutenentzat txokolate jana egongo da. Herritar talde batek hartuko du txokolatea egiteko ardura.

11:30. Zipriztin eta Irrien Lagunekin, kalejira egingo dute. Lameratik Talara joaango dira, eta han hasiko dute kalejira. Bidean, Busturialdeko 15 ikastetxek Uraren Nazioarteko Egunerako idatzi dituzten gutunak aurkitu beharko dituzte.

12:30. Flasmob grabazioa. Ikasleek ez ezik, herritarrek ere parte har dezakete grabazio horretan. Busturialdeko ikastetxeetan prestatzen ari diren dantza ikasi gura duenak, honako helbide honetan ikus dezake: www.busturialdekoura.com

13:00. Ekitaldi nagusiarekin emango diote amaiera egitarauari. Bertan, ur partzuergoak antolaatu zuen argazki lehiaketaren sariak emango dituzte. Era berean, diploma bana hartuko du kanpainan parte hartu duen ikastetxe bakoitzak.


Julen Mujika zigortu du Pariseko auzitegiak

Pariseko Auzitegi Korrekzionalak Julen Mujika eta haren bikotekide Intza Oxandabarats epaitu eta zigortu ditu atzo ETA erakundearekin lotura izateaz akusatuta. Julen Mujikari bost urteko kartzela zigorra ezarri diote eta Intza Oxandabaratsi bi urtekoa. Bikotea Donibane Garazin atxilotu zuten 2011ko abenduaren 13an, 2009an aurkitutako zulo batekin lotuta. Atxilotu zutenean Oxandabaratz haurdunaldiko bosgarren hilabetean zen eta 2012ko martxoaren 16an kontrol judizialpean askatu zuten. Epaia aterata, baina, Oxandabarats berriro kartzelaratuko dute. Julen Mujika Osny, Villefranche sur Saone eta Seysseko espetxeetan egon da atxilotuz geroztik eta tratu txarrak salatu ditu. Bakartuta izan dute preso sanjuandarra.


Iñaki Errazkini babesa adierazi dio Azpeitiko Udalak

EH Bilduk aurkeztutako adierazpena onartu zuten atzo, abenduko udalbatzarrean, Udal Gobernuaren aldeko eta EAJren kontrako botoekin.

Iñaki Errazkin Azpeitiko alkate ohi eta Ingurumen diputatu ohiari babesa adierazi dio Azpeitiko Udalak, Gipuzkoako Hondakinen Kontsortzioak (GHK) haren eta Ainhoa Intxaurrandieta kontsortzioko lehendakari ohiaren kontra jarritako auzia dela eta. Aurreko agintaldian Zubietako errauste planta eraikitzeko kontratua eteteak sortutako "kalte ekonomikoak" ordainarazi nahi dizkie GHK-k Errazkini eta Intxaurrandietari.

"Gehiengo demokratikoan oinarrituta erabaki politikoak hartu izanagatik epaitegira eramateak ez du inolako zentzurik. Erabaki politikoekin ados egon gaitezke edo ez, baina politikaren judizializazioak kaltea besterik ez dakar", dio, besteak beste, atzo udalbatzarrean onartu zuten adierazpenak. EH Bilduk aurkeztutako testua Udal Gobernuko kideen aldeko botoekin onartu zuten. EAJkoek, aldiz, kontrako botoa eman zuten; egoera "pertsonalki tristea" iruditzen zaiola esan zuen Aitor Gorrotxategi bozeramaileak, baina "agian justua ez" izan arren, "erantzukizun politikoak eskatzeko erabiltzen den bidea" dela gaineratu zuen.

Hau da atzo onartu zuten adierazpena, osorik:

"Gipuzkoako Hondakinen Kontsortzioak urriaren 16an iragarri zuen Iñaki Errazkin Ingurumen diputatu ohiaren eta Ainhoa Intxaurrandieta kontsortzioko aurreko lehendakariaren aurka joko duela. Egoera horren aurrean ondokoa adierazi nahi du Azpeitiko Udalak:

Gipuzkoako Hondakinen Kontsortzioak hartutako erabakiaren aurrean gure desadostasuna adierazi nahi dugu. Errazkin eta Intxaurrandieta auzitara eramateko erabakiak aurrekaririk gabeko egoera baten aurrean jarri gaitu.

Gehiengo demokratikoan oinarrituta erabaki politikoak hartu izanagatik epaitegira eramateak ez du inolako zentzurik. Erabaki politikoekin ados egon gaitezke edo ez, baina politikaren judizializazioak kaltea besterik ez dakar.

Auzi honetan ez dago inongo diru lapurretarik edo ustelkeria kasurik. Hala ere, ondorio pertsonal larriak eragin ditzake.

Bereziki, Azpeitiko alkate ohi eta Gipuzkoako Foru Aldundiko diputatu ohi Iñaki Errazkini babes osoa eskaini nahi diogu eta behar dituen baliabideak eskaintzeko prestutasuna adierazi nahi dugu. Ainhoa Intxaurrandieta GHK-ko aurreko lehendakariari ere elkartasuna adierazi nahi diogu.


KZguneak arratsaldez irekiko du bulegoa astelehenetik aurrera

Arratsaldez bakarrik emango dute zerbitzua Azkoitiko KZgunean. Goizez zerbitzua ez da erabilgarri egongo oraindik.

Datorren astelehenean, uztailak 6, Azkoitiko KZguneak ateak zabalduko ditu berriz. Zerbitzua arratsaldez bakarrik emango dute eta hezitzaileak gidatuko du saioa. Goizetan, ordea, zerbitzua ez da erabilgarri egongo momentuz.

Informazio orokorra eskuratu ahalko da KZgunean, eta BakQ eta Metapost bezalako izapideak ere erabilgarri egongo dira. Halaber, aurrez aurreko tutoretzak eta hogei minutuko nabigazioa ere egin ahal izango da bulegoan.

Maskara erabiltzea derrigorrezkoa izango da eta sarreran eskuak garbitzea ere bai. Edozertarako, hitzordua hartu beharko da 945-01 61 00 telefonora deituta. Edozein izapide sinatu ahal izateko, gainera, bakoitzak bere boligrafoa eraman beharko du.


Azkenpote koadrilak bloga dauka

Arrasateko Azkenpote koadrila, bi koadrilak osatzen dute: Kokotxa eta Sokoakoak. Guztien arteko harremanari eusteko eta denen arteko komunikazioa izateko bloga egin dute.

Blogean, koadrilako argazki galeriak, bideoak, anekdotak, despedidak, urtebetetzeak, futbito partiduen laburpenak… Denetik sartzeko aukera izango dute e-maila erabili beharrean.


Errezilgo Goizeko zaintzako zozketaren zenbaki saritua 1.155 da

Errezilgo Goizeko zaintzako zozketako zenbaki saritua 1.155 da. Saritutako txartelaren jabeak hilabeteko epea izango du saria jasotzeko. Zozkatu duten saria Donostiako La Perla talasoterapian pi pertsonentzako zirkuitua eta afaria da. Txartel horren jaberik azalduko ez balitz, 1.807 zenbakia duen txartelaren jabearentzako izango litzateke saria, hori baita ordezko zenbaki saritua.


El Baradeik protesten lidergoa hartu du: 'Badator aldaketa'

- "Erregimenak boterea uztea" ezinbestekoa da.- 20.000 manifestarik presidentearen dimisioa eskatu dute militarez josita dagoen Tharir plazan.- Oposizioak militarrekin negoziatzeko batzordea eratu du.

Mohamed el Baradei oposizio-burua Tahrir enparantzara, protesten gunera, hurbildu da eta bertan bilduta dauden milaka manifestariei "aldaketa" iritsiko dela promestu die.

"Hasi dugun guztiak ez du atzera bueltarik", esan du El Baradeik, megafonoa eskuan zuela, Al Arabiyak jakitera eman duenez.

"Hau amaieraren hasiera baino ez da", gaineratu du Nobel saridunak, eta oposizioak aldarrikapen klabea duela azpimarratu du: "Erregimenak boterea utz dezala".

Oposizioa, antolatuta

Hosni Mubaraken oposizioko talde nagusienak 10 pertsonako batzordea osatu dute Armadarekin negoziatzeko asmoz. Hori da Aiman Nur Ghad (etorkizuna) alderdiko presidenteak iragarri duena. Batzordearen bozeramailea Mohamed el Baradei Nobel sariduna da.

Batzorde horretan George Ishaq (Kefaya), Abu al Ezz eta Mahmud el Jodairi epailea daude, besteak beste, el Baradeu eta Nurrekin batera. "Batzorde honen helburua krisia kudeatzea da. Egiptoko segurtasuna hobetzeko negoziazioak egingo ditugu", azaldu du Nurrek.

Tentsioak gora egin du

Igande honetan, hainbat tanke Tahrir plazara iritsi dira etxeratzeko aginduaren hasierarekin bat eginez. Horrez gain, militarren hegazkinak eta helikopteroak Kairoko erdiguneko plazaren gainean daude.

20.000 manifestarik Hosni Mubaraken dimisioa eskatzen jarraitzen dute azken sei egunetako protesten gune nagusian. Dena den, euren bizia ez dago arriskuan militarrek tankeetako kanoiak erabiltzeko asmorik oraindik agertu ez dutelako.

Larunbatean luzatu zuten etxeratzeko agindua 15:00etatik (14:00etan, Euskadin) 08:00etara.

Anaia Musulmandarrak Egiptoko oposizioko talde nagusiak eta Mohamed el Baradei Bakearen Nobel saridunaren erakundeak militarrekin Mubaraken erregimenaren amaiera negoziatzeko batzordea eratu dute.

Saad Katatni Anaia Musulmandarrak taldearen buruak Eferi jakinarazi dionez, "batzordeko kideak bihar (astelehenean) Armadako buruekin bil litezke erregimenaren balizko aldaketa bat aztertzeko".

Mubarak, isilik

Egiptoko presidentea eta militarren buruak igande honetan bildu dira eta herrialdearen segurtasunaren izan dute hizpide. Egoerak okerrera egin du azken orduetan Armadak Poliziari lekukoa hartu diolako, telebista publikoak jakinarazi duenez.

Larunbat honetan presidenteorde izendatutako Omar Suleimanek ere bileran parte hartu du.

Mubarak lehen aldiz bildu da militarrekin, asteartean protestak eta istiluak hasi zirenetik.

Azken egunetako manifestarien eta segurtasun indarren arteko istiluen eraginez, 100 pertsonatik gora hil direla zabaldu du Reuters albiste agentziak. Herrialdean ezegonkortasuna nagusi denez, oraindik ez dago datu ofizialik eta hildakoen kopuruak gora egin lezake.


Zaharretxean ezinduendako komun bat egokitu du Baztango Udalak

Istantean komun geriatriko bat moldatzeko lanak hasiko dituzte

Baztango Udalak adinekoen etxeko komun bat ezinduendako egokitu berri du. Lanak 16.029 euroko kostua izan du eta Putxiriak egin du. Egindako lanen artean ere igogailuaren konponketa dago, 2.540 euroko kostua izan duena eta balkoi baten inpermeabilizazioa, 1.130 eurotan.

Bertzalde, istantean, komun geriatriko bat moldatzeko lanak hasiko ditu; lan horiek 11.400 euroko aurrekontua dute. Modu berean, urtea akitu baino lehen aurrikusitako gainerako lanak uholdeek hondatutako elektrizitatea koadroaren aldaketa (10.500 euro) eta teilatuan egin beharreko konponketak dira (6.000 euro).


Bere ama hiltzea leporatuta atxilo zeukaten gizonezkoak bere buruaz beste egin du

Joan zen astean ustez bere ama hil zuen gizonezkoa hilda aurkitu dute gaur Basurtuko erietxean, atxilotuta zaukaten gelan. Erietxeko gelan izara batekin urkatuta aurkitu dute 43 urteko gizonezkoa. 68 urteko andre bat hilda aurkitu zuten joan zen astean Bilboko bere etxean. Alboko gelan haren semea aurkitu zuten, laban batekin zauritua. Ertzaintzak gizonezkoa atxilotu zuen bere ama hiltzea leporatuta, eta labana zauriak bere buruaz beste egiten saiatzerakoan egin zituela azaldu zuten.

Herrizaingo Sailak jakinarazi duenez, gizonezkoa zaintzen ari ziren Ertzainak hura hilda aurkitu baino denbora gutxi lehenago begiratu dute gelan, eta ez dute ezer "arrarorik" nabaritu.

Goizeko zortzi eta erdietan aurkitu dute gizonezkoa, izara batekin urkatuta.


Guascorrek 18 langile kaleratu nahi ditu Oikiako lantegian

Datorren urteko aurreikuspenetan ekoizpena jaitsi egingo dela arrazoitu du enpresak. Langileak ez daude ados; enpresak galerarik ez duela erantzun dute eta kaleratzeen aurretik beste neurri batzuk negoziatzeko prest agertu dira. Bitartean, egunero lanaldian bi orduko etenak egitea erabaki dute.

Lan gaztazkak areagotzen ari dira herriko eta inguruko enpresetan. TS Fundiciones enpresak 49 langile kaleratzeko erabakia hartu zuen joan den astean eta langileek grebarekin erantzungo dute. Guascorrek Oikian daukan lantegian ere langileak kaleratzeko asmoa azaldu du enpresa zuzendaritzak. 2013rako aurreikuspenak txarrak omen dira eta 18 langile kaleratzea proposatu dute. Langileak ez daude konforme. "Batetik, enpresak ez daukalako galerarik; motor gutxiago salduko dira agian, baina enpresak ditu sarrera ona dauka ordezko piezekin. Bestetik, ez gaude ados kaleratzeekin. Beste neurri batzuk har daitezke: aurrejubilazioak, lan orduak jaistea, soldata jaistea...". Langileen iritziz, Espainiako Lan Erreforma baliatu nahi du enpresak.

Oraindik ez dute zuzendaritzaren erantzurik jaso. Bitartean, eguneroko lanaldian bi orduko geldialdiak egitea erabaki dute.


Udalak garbitasunaren garrantziaz kontzientziatu nahi ditu herritarrak

Gernika-Lumoko Udalak errotuluz betetako freskagarri lata forma duen panel bat jarri du Merkurio Iturrian. Ekimen honen bitartez udalerria garbi mantentzeko motibatu nahi dituzte herritarrak.

Setsibilizazio kanpaina honek gune publikoak garbi mantentzearen garrantziaz konturatuarazi nahi ditu herritarrak.

Ekimen hau, antzerki formatoa izango duen Street Marketing jarduera batekin osatuko da. Gaur eta bihar egingo dute antzezlana, 18:00etan.


Behin betiko kontaketa amaituta, Galeuscak aulki bat galdu du PPren mesedetan

Espainiako Hauteskunde Batzorde Zentralak gaur amaitu du ekainaren 13ko Europako Legebiltzarrerako hauteskundeetako botoen behin-betiko kontaketa. Azken zenbaketa horren arabera, Galeusca koalizioak (EAJ, CiU eta BNG) aulki bat galdu du PPren mesedetan. Hain zuzen ere, Galeuscak bi ordezkari izango ditu hasieran eman zitzaizkion hiruen ordez, eta PPk 24, hasierako 23en partez.

Galeuscak galduko duen aulkia BNGko ordezkariari dagokiona da; hau da, CiUko Ignasi Guardans eta EAJko Josu Ortuondo izango dira Galeuscaren parlamentariak Europan.

PPk, berriz, hasierako kontaketaren araberakoa baino aulki bat gehiago izango du, eta, azkenean, PSOEk lortu zituenak baino diputatu bakar bat gutxiago izango du.


Bukatu da L'Oreal auzia

L´Oreal kosmetiko etxearen oinordekoa eta bere alaba adiskidetu dira.

Liliane Bettencourt, kosmetiko etxearen oinordekoa eta bere alaba adiskidetu egin dira. Alabak amaren aurka aurkeztuta zeuzkan demanda guztiak atzera bota ditu.

Sarkozyren ministro ohi bat ere zipriztindu zuen kasuak.

Frantziako emakumerik aberatsenaren alabak bere ama ezgaitzea eskatu zion epaileari, Francois-Maria Banier argazkilariari egin zizkion opari garestien berri izan eta gero.

Ama-alaben akordioa dela eta, argazkilariak itzuli egingo ditu jasotako opari gehienak.


Zutani mugimendua sortu da, pobrezia eta bazterketa egoerei erantzuteko

Zutani Tolosa herritarren mugimendua solidarioa sortu dute herriko hainbat elkartek eta norbanakok, eta helburu nagusia Tolosan pobrezia eta bazterketa egoera larriak jasaten ari diren pertsonen beharrizan oinarrizkoenei premiaz erantzutea da.

Amarozko auzo elkartea, Iturriza jubilatuen elkartea, kristau etxea, Koku-yo elkarkidetza eta kooperazioa, Nagusilan, Ereite, Sahararren elkartea eta SOS arrazakeriak eta hainbat norbanakok osatzen dute mugimendua. Tolosako Udalaren babesa du, eta beste hainbat elkarte eta erakunderekin elkarlanean ariko da, hala nola, Harizpe, Beti Gazteak, Appetol, Goienetxe fundazioa eta Gurutze Gorria.

Hasiera batean, premia handienari erantzungo dio mugimenduak, hots, beharra dutenei jatekoa ematea. Beraz, elikagaiak banatzea izango da hasieran Zutaniren egitekoa. Gipuzkoako Elikagaien Bankutik iritsitako janaria eta tolosarrek borondate onenarekin modu solidarioan emandakoa banatuko dute, Tolosako Udalak utzitako lokalean, Araba etorbideko 5 zenbakian, hain justu.

Elikagaiak jasotzeko beharra duten Tolosako bizilagun guztiek, beren datuak eman ez dituztenek, martxoaren 27tik aurrera jo dezakete Araba etorbideko lokalera, ostegunetan, 11:00etatik 12:00etara eta 16:30etik 18:00etara, eta han esango zaie eman beharreko dokumentuak zeintzu diren. Era berean, zutanitolosa@gmail.com helbidera ere idatz dezakete.

Bestalde, egun 50 boluntario inguru ari dira lanean, eta euren denboraren zati bat jartzeko prest dauden pertsona boluntario guztiei ekimen solidario honetan parte hartzera deitu deituzte.


III. Dantza Eguna, plazaratzear

Larunbatean plazara, dantzara. Dantza zaletuen bilgune eta herriko dantza taldeen jardunaren erakusleiho bihurtuko da larunbatean frontoi ingurua. Arratsaldean, herriko taldeen emanaldiarekin. Herrikoez gain, Lasarteko Kukuka taldekoak datoz, eta azken unean, Urdiñarbetik ere dantzari talde bat datorrela baieztatu digute antolatzaileek.

III. Dantza Eguneko hitzordu nagusia, gauez dator, 22:00etan, "Dantzaroa" ikuskizunean, arratsaldeko kantu-dantza jiraren ostean. Itxura ederra du, belaunaldi ezberdinetako herritarrak bildu eta dantza musikarekin uztartuko dituen ekitaldiak. Aipatu, Maialen Beloki dantzariaren laguntza izan dutela ikuskizuna prestatzerakoan. Eta aurten gainera, Ixabel Agirresarobek zuzentzen duen Muxurbil Antzerki Tailerraren baitan osatu den helduen taldeak, dantzariekin batera parte hartuko du emanaldian. Dantza saioa testuinguruan kokatzen ariko dira. Gutxi geratzen da, entseguetan lantzen aritu direna plazaratzeko:

Apirilak 25, larunbata

17:30 Dantza estilo ezberdinen erakustaldia frontoian.

Partehartzaileak:

-Urdiñarbeko dantzariak.

-Tximeleta soinketa erritmikoko taldea: Funky eta Hip-Hop.

-Warda Mallalen taldea: Polinesia, Afrikako tribu eta funky fusioa.

-Usurbilgo Zumba Taldea: Zumba.

-Lasarteko Kukuka antzerki eta dantza taldea: dantza garaikidea eta euskal dantza sorkuntza.

-Usurbilgo Dantza Taldea: Euskal dantzak.

19:00 Kantu-Dantza Jira, frontoitik abiatuta.

22:00 "DANTZAROA" Ikuskizuna frontoian:

"Adin guztietako 60 dantzari baino gehiago taula gainean ikusteko aukera".

Antolatzailea: Usurbilgo Dantza Taldea.


Baserritarrak, haserre Gipuzkoako kontuekin

«Etorkizuna jokoan» dagoela uste du sektoreak, eta diru gehiago eman duela erantzun dio aldundiak

«Baserritarrok hitz gozoak entzuten ditugu hauteskunde kanpainetan, eta sektorearen egoera hobetzeko hitza ematen da. Baina urtez urte okerrago gaudela ikusten dugu». Halaxe laburtu zuten atzo Gipuzkoako baserritarren hamaika elkartek eta sindikatuk (EHNE eta Enba tartean) aldundiaren aurka egindako salaketa. Diputazioak 2014ko aurrekontuak egiteko ez dituela kontuan hartu diote, eta euren «etorkizuna jokoan dagoela. «Ezin dugu onartu guri eragiten diguten erabakiak hartzea, eta geroari begira inongo plangitzarik egiteko asmorik ere ez erakustea».

Foru Aldundiak ukatu egin du salaketa hori. «Zuzenean emandako diru laguntzak mantendu, eta, kasu batzuetan, igo egin dira azken hiru urteotan». 33 elkarterekin ditu hitzarmenak diputazioak. «Landare arlo eta abeltzaintza programen aurrekontuaren % 40 jasotzen dute, hau da, 1.417.878 euro».


Galdeketa dela-eta herritarren salaketak "bultzatzeko eta kudeatzeko" eskaintza egin die EAJk EA, EB eta Aralarri

Jeltzaleen ustez, lau alderdiak "irmotasun eta zentzu instituzional handiarekin" ari dira kontsultaren legea defenditzen, eta prest daude Estrasburgora jotzeko, atzo Ibarretxek herritarrei eskatu bezala.

Irailaren 15erako Espainiako Auzitegi Konstituzionalak galdeketari baiezkoa eman ezean, herritarrei Espainia Estrasburgon salatzeko eskatu zien atzo Juan Jose Ibarretxe Eusko Jaurlaritzako lehendakariak, eta gaur EAJk adierazi du bat egiten duela ekimenarekin, eta EA, EB eta Aralar alderdiei hori guztia "bultzatzeko eta kudeatzeko" eskaintza egin die.

Eusko Legebiltzarrak ekainaren 27an onartu zuen Galdeketaren Legea, aipatutako lau alderdien eta EHAK-ko legebiltzarkide baten botoei esker, eta EAJri iruditzen zaio, bera ez ezik, EA, EB eta Aralar ere "irmotasun eta zentzu instituzional handiarekin" ari direla legea defenditzen.

EAJk "Giza Eskubideak eta Funtsezko Askatasunak Babesteari buruzko Europako Hitzarmenaren 9, 10, 11, 13 eta 14. artikuluetan aitortutako eskubideak urratzeari buruzko analisian sakontzeko" egin die eskaintza.

EA eta EB prest azaldu dira herritarrei "behar dituzten azpiegiturak" eskaintzeko, Europara salaketak bideratzeko.

EHAK-k, berriz, EAJ kritikatu du, "Estatuarekin itxuraz daukan enfrentamenduaren atzean, PSOErekin aurrekontuak hitzartzen ari delako".


Ur honetatik ez dut edanen!

Ur honetatik ez dut edanen. Apeza hau ez da nere aita. Inoiz erran behar ez diren solasak, badaezpada. Kanta honekin ez dut inoiz spinning eginen esaldiarekin ere gauza bera. Barricadaren Blanco y negro abestiarekin pasatu zait. Duela 25 urte aditzen nuenean ez bezala, ondotik ura ausarki edanez, aurpegia zuri, bekokia beltz, mekaguen D…ka.


Aldakorregia egia izateko

Euskadi Irratiari iaz baino 56.000 entzule gutxiago eman dizkio EGMk. 2017an, 51.000 entzuleko gorakada eman zion. Adituek ohartarazi dute laginak oso txikiak direla.

AIMC enpresak Estudio General de Medios ikerketaren urteko lehen neurketa plazaratu zuen atzo; Hego Euskal Herriko hedabideen datuak plazaratu zituen hor. Muturreko aldaketak nabari dira batzuetan. Horien erakusle EGMk Euskadi Irratiari emandako datuak: atzo, 75.000 entzule; 2017ko apirilean, 131.000; eta 2016ko apirilean, 80.000.

Edorta Arana eta Arantza Gutierrez EHUko irakasleek ohartarazi dute inkesta horretako lagina txikia dela. «Horren eraginez, olatu batetik bestera eta urte batetik bestera aldaketa handiak daude datuetan», azaldu du Aranak. Gutierrezek nabarmendu du EGM «estatu mailakoa» dela. «Hego Euskal Herriko partzialari dagokionez, lagina oso txikia da. CIES enpresak egiten dituen ikerketak hurbilagokoak dira», esan du irakasleak.

Iritzi berekoa da Urko Aristi, EITBko irratietako zuzendariordea: «Errealistagoak izaten dira CIESen datuak». Iaz, EGMk Euskadi Irratiari 131.000 entzule eman zizkionean, datua «tentuz» hartu beharrekoa zela aitortu zuen. Hau esan du orain: «Gorabeherak eta datuen dantzak oso handiak dira. Ziur nago Euskadi Irratiak ez dituela hainbeste entzule galdu urte batean».

Aranak uste du lurraldeka ematen diren datuak ondorioak ateratzeko «eskas samarrak» direla, lagin txiki horren eraginez. «Oso datu gutxirekin egiten dira estrapolazioak. Eta hortik ateratzen diren datuak desbideratuak izan daitezke». AIMCko iturrien arabera, irrati datuak lortzeko 3.130 inkesta egiten dituzte Araban, Bizkaian eta Gipuzkoan, eta 709 Nafarroan.

Arana ez da fio datu aldakorrekin; izan ere, haren ustez, irrati entzuleak «oso fidelak» izaten dira. «Entzuleen kontsumoa fidela da. Urte batetik bestera jendea ez da aldatzen. Eta entzule gehienek irrati bat edo bi entzuten dute normalean. Joko horretan ez da mugimendu askorik izaten. Gehienek gustuko irratia entzuten dute: bat. Gehienez, bi». Oso bestelakoa da telebista kateen kontsumoa, eta hor kontsumitzailea zortzi eta hamar kateren artean ibiltzen da jauzika.

Gutierrezek ohartarazi du, bestalde, irrati kate handiek promozio bereziak egiten dituztela EGMko neurketak egiten diren egunetan, «jende gehiago harrapatzeko». Irakaslea gehiago fio da AIMC enpresak berak egiten duen beste neurketa batekin: kontsumo orokorrari dagokiona.

Gutierrezek, bestalde, adierazi du halako inkesta gehienetan albo batera uzten dituztela euskarazko komunikabideak. «Pare bat aldiz egin didate inkesta, eta ez didate galdetzen euskarazko komunikabideen inguruan. Ondorioz, besteak atalean aipatu behar izaten ditut BERRIA eta Argia».

Gaztea, musika irratien lider

Aristiren iritziz, joerak begiratu behar dira. Joeren artean, ondoriozta daiteke Gaztea musika irratietan liderra dela Araban, Bizkaian eta Gipuzkoan, neurketa gehienetan. «CIESeko aurreko neurketan bigarrena gelditu zen, mila entzulegatik. Baina ikusten da Gaztea lehen tokian dagoela ia beti», azaldu du EITBko irratietako zuzendariordeak. EGMk Gazteari eman dizkion datuekin uzkur da, ordea: «Araban, Bizkaian eta Gipuzkoan 94.000 entzule eman dizkio, eta eragin esparrua aintzat hartuta, 96.000. Gazteak Nafarroan soilik 2.000 entzule izatea ez da errealista».

EGMren azken neurketaren arabera, EITB taldeko irrati multzoak 402.000 entzule ditu Araban, Bizkaian eta Gipuzkoan eta eragin esparruan. Datu hori «nahiko erreferentziazkoa» iruditzen zaio Aristiri: «Talde osoko entzule kopurua nahiko finkoa da neurketa gehienetan. Horri eusten diogun bitartean, ondo goaz», gaineratu du. Telebistako datuei dagokienez, neurketak dio ETBk 769.000 ikusle dituela.

Bestetik, EGMk 40.000 entzule eman dizkio Radio Vitoriari. Hori da EGMn azken bost urteetan erdietsi duen daturik onena. SER irratia da nagusi Araban, Bizkaian eta Gipuzkoan, duela 25 urte baino gehiagotik; atzoko neurketak 249.000 entzule eman dizkio, azkenekoak baino %3 gehiago. Radio Euskadik 165.000 entzule ditu, iaz baino 33.000 gutxiago.

AIMC enpresak 50 urte daramatza neurketak egiten. EGMn berrikuntzak iragarri dituzte, bai metodologian bai metriketan. Interneteko irratiaren alorrean, bereizten hasi dira zenbat entzuten den streaming bidez eta podcast-etan. Aristiri interesgarria iruditzen zaio halakoei heltzea: «Izan ere, neurketen sistema zaharkitu samar gelditu da. Kontuan hartu behar da egun jende askok sakelako telefonoan entzuten duela irratia. Aro berri bati eman behar zaio bidea».


‘Feminismo beltza’ ikastaroa egongo da, gaur eta bihar, Etxelilan

Ondarroako Etxelilak eta Udal Berdintasun Sailak Feminismo beltza ikastaroa eskainiko du gaur eta bihar, Jeanne Roland Dacougna Minkette Garaipen elkarteko feminista senegaldarraren eskutik. Ikastaroan parte hartzeko aurretik izena eman behar da (94-613 40 08 /etxelila@ondarroakoudala.net).Roland Emakume Abertzaleen Topaketa Feministetan egon zen, eta oraingo honetan ikastaroa eskaintzera etorriko da Ondarroara.Tailerrak feminismo beltzek historian eduki duten ibilbidearen errepasoa egingo du. «Batez ere, feminismo beltz horiek praktika feministari zer ekarpen egin dioten azpimarratuko da», azaldu dute. Horrela ba, Black Feminism eta Feminismo post-kolonialak izango ditugu protagonista nagusiak.Gaurko saioa 17:00etatik 21:00etara izango da, eta biharkoa 10:00etatik 14:00etara. Eta orain arte egin modura, parte hartzaileei haurtzaindegi zerbitzua eskainiko die Etxelilak.


‘Mr. Link, jatorri galdua’ eta ‘Caminho longe’ Zinema Ttikian

Lezoko Zinema Ttikiaren emanaldi bikoitza jasoko du larunbatean (hilak 15) Gezala Auditoriumak. Lehena haurrentzat da, ondorengoa familientzat.

16:30ean, Mr. Link, jatorri galdua animaziozko filma gozatuko dute haurrek. Atsedena hartu eta gero, 19:00etatik aurrera, Caminho longe dokumentalarekin osatuko dute saio bikoitza. Josu Martinezek eta Txaber Larreategik sortutako lana da. Azken horretarako sarrerak agortu egin dira.

Hemen azken lan horren sinopsi laburra: “Alfonso Etxegarai ETAko kide ohiak etxera itzultzeko bideari ekitea erabaki du hamarkadak eman ondoren Afrikako Sao Tome uhartean erbesteratuta, Espainiaren eta Frantziaren aginduz. Kristiane Etxaluz adiskide nekaezina dauka alboan”.

Lanaren egileetako bat, Hibai Castro (argazki zuzendari izan zen), emanaldian egongo da, eta harekin solasaldia egiteko aukera zabalik izango da.


Euskal Jaiak, Iskibin

Euskal Jaiak antolatu ditu igandean Iskibi kanpinak: dultzainak, toka, taloak, erromeria...


Erregularidadeko tiraldia Gabirin

Inskripzioak goizeko 10:00etatik 11:30etara eta arratsaldeko 16:30etatik 17:30etara

Erreguralidadeko azken aurreko tiraldia izango da gaur Gabirin. Inskripzioak goizeko 10:00etatik 11:30etara eta arratsaldeko 16:30etatik 17:30etara izango dira. Sailkapenean Ibon Miner ereñotzuarra dijoa aurrenekoa, 307 brilarekin. Harekin batean enpatean daude Jesus Lasa lasartearra eta Joxe Lizaso urnietarra. Azken tiraldia datorren astean izango da Hernaniko Benta Berri bolatokian.


Azpeitiko Udalak lehiaketara atera ditu Donejakue kaleko etxebizitzak eraikitzeko lanak

Donejakue kaleko 7. zenbakiko etxebizitzen maketa. (Azpeitiko Udala)

Azpeitiko Udalak Donejakue kaleko 7. zenbakian lau etxebizitza egiteko lanak lehiaketara atera ditu, eta ekainaren 1a, astelehena, bitartean izango da eskaintzak egiteko epea. Lanak esleitzen zaizkion enpresak kontratua sinatzen den unetik hemezortzi hilabeteko epea izango du etxebizitzak eraikitzeko, eta lan horiek 691.796 euroko aurrekontua izango dute.

Josu Labaka udaleko Hirigintzako zinegotziak azaldu duenez, koronabirusa dela-eta “etenda” egon dira epe administratiboak: “Alarma egoeraren ondorioz, epe administratiboak etenda daude, baina udala lanean aritu da, eta aukera dagoenean, orain kontratazio hau bezala, beste prozesuak ere abian jarriko ditugu”. Bestalde, Esklabak-Iturzulo eremuko bigarren faseko zozketa atzeratu egin behar izan zutela ere azaldu du Labakak: “Alegazio epea etenda dago oraindik, eta alegazio epea bukatzea ezinbestekoa da zozketa egin ahal izateko. Hala ere, zozketa ahalik eta azkarren egiteko aukerak aztertzen ari gara”. Era berean, zinegotziak azaldu du eremu horretako lehen faseko lanak “martxa onean” doazela.

Udalak etxebizitza premiaren inguruko galdeketa egin zuen herritarren artean duela urte batzuk, eta 2019ko udaberrian hasi zituen Esklabak-Iturzulo eremuan etxebizitzak eraikitzeko lehen faseko lanak. Horrez gain, Donejakue kaleko eta Bustinzuriko errebaleko babestutako etxebizitzak esleitzeko zozketa ere egin zuten. Labakak azpimarratu duenez, Bustinzuriko errebaleko etxebizitzak eraikitzeko lanen lehiaketa “epe motzean” abiatuko dute.


Bardea beste hamar urtez bonbardatzeko hitzarmena itxita, gaur jaurtiko dituzte berriz ere bonbak

Maniobra militarrak Bardean egiteari uzteko aukera bazen baina automatikoki urtarrilaren 1arekin batera beste hamar urtetarako luzatu dute kontratua Defentsa Ministerioarekin. Gaur bertan eginen dituzte ariketa gehiago.

Joan den astean egin zituzten 2019 honetako lehen ariketa militarrak Bardean. Asteazkenean ziren hastekoak baina ostegunean ekin zioten. Benetako munizioarekin ariko dira egunotan. Dena dela, Bardearen inguruan bizi direnek eta Bardea Libre plataformako kideek diote egunero direla ohikoak militarren joan-etorriak eta nolabaiteko maniobrak.

2008an sinatu zuten azkenekoz Defentsa Ministerioak eta Bardeako Komunitateak hogei urterako kontratua militarrek ariketak egin ditzaten paraje haietan. Dena dela, hamar urte pasata berrikusi eginen zuten kontratua eta aukera legoke eteteko. Iazko abenduaren 31 izan zen azken eguna horretarako eta halakorik ezean beste hamar urtez bonbak egonen dira Bardean noiznahi. Abisua eman behar dute zenbait egun lehenago ariketak eginen dituztela ohartaraziz baina beti halakorik ez dela gertatzen salatu dute behin baino gehiagotan.

Datu ekonomikoek argitzen duten kontua

Dirutza jasotzen du Bardeako Komunitateak Defentsa Ministerioari lur eremu hori uzteagatik. 2008tik, urtean zazpi milioi euro jaso zituzten; aurrerantzean, hamalau jasoko dituzte urte bakoitzeko. Bardeako Komunitatea 22 erakundek osatzen dute: hemeretzi udalerrik, Erronkariko eta Zaraitzuko ibarrek, eta Olivako monasterioko monjeek. Haiek denak dira lur eremuaren jabeak. Haientzat diru iturri garrantzitsua da militarrena: bakoitzak urtean 108.000 euro inguru jasotzen dituelako. 1951. urtetik dago martxan tiro eremua.


Gabonetako Azokaren irekiera ekitaldiak eragina izango du hirian


Auzitegi Nazionaleko medikuak, salaturik

Argentinako mediku talde batek Munduko Mediku Elkartearen esku hartzea eskatu du.Tortura zantzuak ikusi eta isilik geratuta auzitegi medikuak «torturen konplize» bilakatzen direla uste dute

Gaixoen bizia eta osasuna zaintzea da medikuen eginkizuna. Agindu hori beteko dutela egiten dute zin mediku izendatzen dituztenean. Inori torturak edo tratu txar eta umiliagarriak pairaraztea beti da gaitzesgarria, baina are gehiago hori egiten duena edo horretaz jabetuta ere isilik gelditzen dena medikua baldin bada. Hori da, behintzat, Munduko Mediku Elkartearen irizpidea, tortura kasuetan auzitegi medikuek izan dezaketen parte hartzeari dagokionez.

Irizpide hori aintzat hartuta, salaketa jarri du Argentinako mediku talde batek Munduko Mediku Elkartearen aurrean, azter dezan Espainiako Auzitegi Nazionaleko medikuek tortura aztarnen inguruan duten jokabidea. Joan den maiatzaren 18an jarri zuten salaketa. Ez dakite elkarteak noiz erantzungo dion eskaerari; Munduko Mediku Elkarteak urrian egingo du batzar nagusia, Moskun, eta horren gai zerrendan ez dago Espainiako auzitegi medikuen afera, salaketa iritsi aurretik antolatu zutelako, baina, horretaz gain, elkarteak hilero egiten du bilera arrunta; beraz, oso litekeena da datozen hilabeteetan bilera horietako batean gaia aztertzea. Mundu osoko mediku elkarteak biltzen ditu antolakunde horrek; Espainiakoa ere kide da.

Argentinako bederatzi medikuk jarri dute salaketa, eta herrialde horretan osasun arloan lan egiten duten hainbat erizain, psikiatra, psikologo eta bestelako profesionalen sostengua ere izan dute; medikuen antolakundea izanik, mediku eta bazkide direnen salaketak baino ez ditu onartzen Munduko Mediku Elkarteak. Salaketa bultzatu dutenetako bi, Susana Etchegoyen medikua eta Mirta Fabre psikologoa, Euskal Herrian daude egunotan, eta hedabideen aurrean agertu dira salaketaren xehetasunen berri emateko.

Munduko Mediku Elkarteari igorritako salaketan, sei kasuren berri ematen dute Argentinako medikuek: Ainara Bakedano, Anabel Prieto, Beatriz Etxebarria, Sandra Barrenetxea, Gorka Lupiañez eta Unai Romanorenak, hain zuzen. Auzi horietan guztietan, tortura salaketez gain, auzitegi medikuen txostena ere badago. Zenbait kasutan, auzitegi medikuek atxilotuen lesioak ere jaso eta deskribatu zituzten, baina uko egin zioten torturak salatzeari.

Salaketaren sustatzaileek gogorarazi dute zein den Munduko Mediku Elkartearen irizpidea kasu horietan: auzitegi medikuak «eragile pribilegiatutzat» jotzen ditu, atxilotuekin harreman zuzena izateko aukera dutelako, eta, mediku horiek tortura zantzuen berri izan eta hori salatzen ez badute, «torturaren konplize» gisa hartzen ditu.

Bestalde, gogorarazi dute duela hamar bat egun salaketa publiko bat egin duela Munduko Mediku Elkarteak, Iraken tortura kasuetan parte hartu duten edo horien aurrean isilik gelditu diren medikuen jokabidea gaitzesteko. Mediku argentinarrek espero dute Munduko Mediku Elkarteak ez dituela bi irizpide desberdin erabiliko antzeko kasuak epaitzean eta, hortaz, berdin gaitzetsiko duela Espainiako auzitegi medikuen jokabidea.

Olivier Peter abokatu suitzarrak lagundu die mediku argentinarrei salaketa jartzen, eta gogorarazi du Giza Eskubideen Europako Auzitegiak zazpi aldiz zigortu duela Espainia tortura salaketak ez ikertzeagatik: «Estrasburgoko Auzitegiak zigortutako kasuetan, Auzitegi Nazionaleko hainbat epaile eta auzitegi mediku agertzen dira salaketa honetan ere agertzen direnak», esan du. Haren ustez, mediku atzerritarren salaketen zain egon gabe, Espainiako Gobernuak hartu beharko lieke kargu behin eta berriro agerian agertzen ari diren fiskal, epaile eta auzitegi medikuei, «benetan torturaren auzia konpontzeko interesa izango balu».

Jaiki Hadi eta preso eriak

Munduko Mediku Elkarteari igorritako txostenean, Jaiki Hadi elkarteko kideen kontrako polizia operazioaren auzia ere gehitu dute Argentinako medikuek. «Horretan ere oso argiak dira elkartearen irizpideak», esan dute, «eta pentsatzen dugu oso larria dela presoen arta medikoaren ardura duten profesionalei jazartzea, horien lana babestu beharrean».

Oraingo honetan, mediku argentinarrek ez dute gaixotasun larriak dituzten presoen gaia sartu euren salaketan, baina ez dute baztertzen etorkizunean hori egitea, eta aukera baliatu dute euren kezka agertzeko, batez ere Txus Martin, Aitzol Gogorza, Ibon Iparragirre eta Ibon Fernandez Iradiren egoera dela eta.

Mediku argentinarrek gogorarazi dute Espainiako legerian jasoa dagoela gaixotasun larriak dituzten presoek zigorra etxean betetzeko aukera, eta «izuturik» agertu dira lau preso horien egoera dela eta, «haien biziak arriskuan daudelako; kasu guztietan, ezinezkoa da behar duten tratamendua kartzelan jasotzea».

Medikuen ustez, Espainiako Estatuak badu eskubidea preso horiek kartzelan atxiki nahi izateko, «baina ezin dizkie gainerako eskubideak urratu», eta gaztigua bidali dute: preso horietako bat espetxean hilko balitz, erantzukizuna «Espainiako Estatuarena eta askatasuna gomendatzeko gauza izan ez diren medikuena» izango litzateke.


Lautadako lehenengo 11 belarriprest eta ahobiziak aurkeztuko dira ostegunean

Lautadan ahobizi edo belarriprest izateko bere burua aurkeztu duten lehen hamaika lagun hauek laster zabalduko den izen-emate kanpainaren abiapuntua dira.

Ostegun honetan, arratsaldeko 19:30ean, Dulantziko plazan, Lautadako Euskararen Komunitateak Lautadako 8 udalek eta Lautadako Kuadrillak Lautadan Euskaraldia 11 Egun Euskaraz ekimenaren lehenengo ahobizi eta belarriprestak aurkeztuko dituzte.

Komunikabideen aurreko ekitaldi honetan Lautadan izena eman duten lehenengo 11 lagun aurkeztuko dira. Modu pertsonalean, ahobizi edo belarriprest gisa izena eman dute, eta Lautadako lehenengo ahobizi edo belarriprestak izango dira. Beraz, bi figura horiek daramatzaten hizkuntza portaerak plazaratuko dituzte azaroaren 23tik abenduaren 3ra arte. Lautadako hamaika lagun hauek ekimenaren enbaxadoreak izango dira Lautada eskualdean.

Egun honetatik aurrera, Lautadan 3 prozesu martxan ipiniko dira: izen-emate kanpaina, herritarrak prestatzea eta metodologiaren sustatzaileak lortzea.

Lautadako Hamaikakoa aurkeztu ondoren, jarraian eta plazan bertan, Dulantziko Hamaikakoa aurkeztuko da.


Tourrak euskararekin izandako jokabideaz balorazio "gazi-gozoa" egin du Kontseiluak

Xabier Mendigurenek, Euskararen Gizarte Erakundeen Kontseiluko Idazkari Nagusiak, Baionako etapan euskara erabiltzeko Jean Marie Leblanc Tourreko zuzendariak eta EHEk hitzartutakoa ez zela bete nabarmendu du, eta kezkatuta agertu da horrekin. Euskarak izandako presentzia eskasa iruditu zaio Mendigureni, baina, hala ere, gertaera hori bi ikuspegitatik ikusi du: alde batetik, Tourrak hitza ez zuela bete eta kartelak frantsesez zeudela azpimarratu du; bestetik, berriz, esatari euskalduna aritu zela eta nazioarteko kazetariek euskararen egoeraren berri eman duen agiria jaso dutela nabarmendu du. Balorazio "gazi-gozoa" egin du, funtsean.

Horrez gain, euskal gizarteak euskararen aldeko jarrera duela sumatzea ere pozgarria egin zaio Kontseiluko idazkari nagusiari: "Arduradunek hizkuntz eskubideak aintzat hartu ez badituzte ere, euskal gizartearen gehiengoak euskararen normalizazioaren aldeko apustua egiten duela garbi gelditu da berriro ere, atzoko etapan ikusi denez", adierazi du.

Gizarte eragileei euskararen aldeko konpromiso zehatzak eta eraginkorrak hartzen jarraitzeko deialdia egin die Mendigurenek.


Elkarretaratzea deitu dute biharko, azken atxiloketa salatzeko

Brasilgo poliziak Joseba Gotzon Vizan iheslari politiko basauritarra (Bizkaia) atxilotu du gaur Rio de Janeiron. Atxiloketa hori salatzeko elkarretaratzea egingo dute bihar larunbata (hilak 19) Pausuko biribilgunean, 11:30ean hasita.


Moda diseinugile gazterik onena aukeratuko dute iluntzean Leioan

Leioako Artea merkataritza gune handiko Kristal plazan erabakiko da gaur zein izango den Araba, Bizkaia eta Gipuzkoako moda diseinatzaile gazterik onena. Iluntzeko 7etatik aurrera, EAEko sei sortzaile gazte lehiatuko dira Diseinugile Gazteen VIII Lehiaketan. Oraingoz emakumezko batek irabaziko duela da ziurra den kontu bakarra, sei partaideak neskak baitira. Antolatzaileek aurreratu dutenez, galan zehar "diseinu original eta arriskatuak" espero dituzte Nagore Santiago, Sheila Cantera, Estefania Erze, Ahida Agirre, Paola Armiño eta Ana Urrutibeaskoa gazteengandik. Hurrenez hurren, "Paradise Circus", "Sencillamente Sencilla Locura", "Rock the Night", "Barquitos de Chocolate con Leche", "Dakota" eta "Release" arropa bildumak aurkeztuko dituzte. Ekimena Ande diseinatzaile gazte eta berrien elkarteak antolatu du. Argazkian, Ahida Agirre mungiarra / © Ahida Agirre.

Epaimahaikideei dagokienez, Alicia Rueda eta Mercedes de Miguel diseinugileak, Ana Lopez Leioako Udaleko Kultura eta Gazteria Arloko zuzendaria, Raquel Conejo eta Sofia Arribas Arteako zuzendaria eta saltzailea, Nagore de Garamendi moda blogaria eta Laura Victoria Valencia Anderen presidenteak baloratuko dituzte desfileak. Gaurko irabazlea Edurne Oroz nafarrarekin eta beste 15 disenugile gazterekin izango da Madrilen gaur zortzi burutuko den Estatu mailako lehiaketan. Madrilen gerta ala gerta gaurko irabazlearen bilduma ikusgai izango da Artean hilaren 20tik 26ra.


Gurutzealdek partidua, bihar

Oier Gurutzealde astigartarra Urnietako taldean jokatzen ari da denboraldi honetan. Gipuzkoako bigarren mailako txapelketa jokatzen ari da Loitegirekin eta bihar ligillako partidua izango dute Aurrera Saiazen aurka (Urnieta, 20:15). Aurreko astean Elgoibarri irabazi zioten 7-22. Bestalde, infantiletan, Mundarroko Ganix Urdangarinek 1-2 galdu zuen eta Markel Zapiainek ere bai: 2-1.


Zaldairen mendi erronka 81 lagunek eta txakur bik osatu dute

Datorren barikuko ekitaldian, Iurretako Mendi Astearen barruan, oroigarri bana emango diete amaitu duten guztiei. Txakurrentzako ere oroigarriak prestatzen ari direla azaldu dute antolatzaileek.

Iurretako Zaldai taldeak mendirako zaletasuna sustatzeko aurten abiatutako erronka arrakastatsua izan da. Euskal Herri osoko parte-hartzaileak izan ditu: Bizkaikoak (Ondarroa, Gernika…), Gipuzkoakoak (Aretxabaleta, Zaldibia…), Arabakoak (Gasteiz) eta Nafarroakoak (Etxarri-Aranatz). 211 mendizalek hartu dute parte, askok familian. Erronka amaitzea lortu duten 83 lagunei omenaldia egingo diete abenduaren 15ean, 19:30ean, Askondoko aterpean. Oroigarri bana emango diete, eta mendizale ezagunen zorion mezuak jasotzen dituen bideo bat eskainiko dute. Bertsolariak eta dantzariak ere izango dira. Ekitaldi berean 2018ko erronka egiteko mendien zerrenda ere jakinaraziko dute. Mendi bat kenduta gainerako denak berriak izango dira. Esaterako, Pirinioetan Bisaurin (2.670 metro), Castillo de Acher (2.384), Auñamendi (2.504), Anayet (2.574) eta Posets (3.369) mendiak aukeratu dituzte.

Hile batzuen barruan Euskal Herriko hainbat mendi igo behar izan dituzte aurtengo erronka osatzeko. Amaitu dutenen artean, emakumeak gehiago dira (46) gizonezkoak baino (35). Txakur bik ere lortu dute erronka egitea, eta eurentzako oroigarriak ere prestatu dituzte. Askok familian parte hartu duten adierazle da 18 urtetik beherakoen kopurua: 38. “Ez genuen horrelako harrerarik espero. Oso pozik gaude. Askok mendirako afizioa berpizteko balio izan diela esan digute”, adierazi du Erlantz Zaldunbide Zaldaiko kideak.

Mendi astea

Mendi astea Aizkora hotsak goi mendietan izeneko bideo emanaldiagaz hasiko dute. Egiuazten honetan, 19:00etan izango da, Ibarretxe Kultur Etxean. Ostean, luntxa eskainiko dute. Hurrengo egunean, 19:00etan, Oihana Azkorbebeitiak, Zigor Iturrietak eta Igor Esparzak Mendi lasterketak eta familia izeneko hitzaldia eskainiko dute Ibarretxen.

Zapatuan, Basatzan izeneko mendi bizikleta martxa antolatuko dute lehenengoz. 25 kilometrotan 1.000 metroko desnibel positiboa duen martxa da. 10:00etan irtengo dira Askondoko aterpetik. Izen-ematea kirolprobak.com webgunearen bidez egin daiteke 5 eurotan. Egun berean Nordic Walking ikastaroa ere antolatu dute. Izen-ematea abenduaren 12ra arte egin daiteke.

Azkenik, abenduaren 17ko domekan Iurretako Urak Ezagutuz izeneko ibilbide gidatua prestatu dute, umeek ere egiteko modukoa: Ibaizabal eta Zaldai errekatik zein ur biltegitik ibiliko dira eta ura garraiatzeko eraikuntzak bisitatuko dituzte.

83 lagunek amaitu dute mendi erronka (Argazkia: Zaldai)


Joste eguna. Egitaraua, tutoreen zerrenda...

Apirilaren 25ean jostunez beteko ditugu herriko kaleak eta oihalak josiko ditugu elkarrekin.

Gure ohialekin eta Euskal Herri osoan zehar josiko diren beste milaka ohialekin, gure etorkizuna erabakitzeko dugun nahia eta hori gauzatu dadin jorratu asmo dugun kontsultaren ariketa demokratikoa sinbolizatuko ditugu. Ekainaren 21ean oihalez oihal jositako hautetsontzi erraldoiak egrtuko ditugu Euskal Herriko bost estadioetan.

TUTOREAK & GUNEAK

Hogeina jostun batzea helburu duten 29 tutore izendatu genituen martxoan eta apirilaren 25ean kalera aterako gara denok. Eguerdiko 11:30etan saretutako herritarrak euren tutoreekin elkartuko dira herriko hainbat gunetan. Hona guneen eta tutoreen zerrenda:

ZUBI NAGUSIA

Arduraduna: Iñigo Eguren.

Tutoreak: Nerea Cruz, Domentx Uzin, Ernesto Oregi, Argoitz Ariznabarreta/Sandra Mugerza, Gorka Zubiaurre.

SANTA ANA

Arduraduna: Arkaitz Arana.

Tutoreak: Mikel Alberdi, Itziar Agirre, Miren Gallastegi, Mikel Hernandez, Amagoia Ostolaza.

ETXABURUETA

Arduraduna: Iñaki Amuategi Txisto.

Tutoreak: Angel Garro, Ainhoa Rodriguez, Monika Muro, Marifran Aizpuru, Leire Ginea.

KALEBARREN

Arduraduna: Amaia Ariznabarreta.

Tutoreak: Aitziber Mayo, Jose Luis Catalan, Arrate Gisasola, Ibai Kortabarria, Josu Leturiondo.

PLAZA ZAHARRA

Arduraduna: Xabier Alberdi /Roman Maiztegi.

Tutoreak: Abel Olaizola, Iñaki Iñarra, Oskar Garitano, Oier Cerrajon, Roke Akizu.

PLAZA BARRIXA

Arduraduna: Maite Lete.

Tutoreak: Angelua Murgoitio, Etzozi Larrañaga, Amagoia Ostolaza, Txaro Lete.

Elkartzen direnen artean 5 oihal zati josten hasiko dira eta lan hori amaitzen dutenean talde bakoitza beste batekin elkartuko da: Plaza Zaharrekoak Kalebarrenekoekin, Plaza Barrikoak Etxaburuetakoekin eta Santa Anakoak Zubi Nagusikoekin. Berriro ere oihal zatiak josi eta 3 multzo osatuta daudenean Plaza Barrian elkartuko gara denok ohial zati bakarra osatzeko. Ordu batak aldera, oihal guztiak ilaran jarrita erdialdetik hasita kalejira alaia egingo dugu.

EGITARAUA

11:30etan oihalak josten hasiko gara kaleetan: Etxaburueta, Kalebarren, Santa Ana, Plaza Berria, Plaza Zaharra, Zubi Nagusia.

12:00etan salda eta txorizoa Plaza berrian.

13:00ean herritarron artean jositako oihalarekin kalejira alaia Plaza Berritik hasita.

Goiz osoan zehar kale animazioa izango da eta graffitilari batek murala marraztuko du kiroldegiko horman.

Goizean Plaza Berrian mahaia jarriko da materialekin: oihalak, saretze txartelak, kamisetak...

Arratsaldean txosna eta material salmenta jarriko da frontoian Laskuraini egingo zaion omenaldian.

PARTE HARTZEKO MODUA

Ekitaldia irekia da baina parte hartu nahi duenak aurrez izena ematea komeni da. Horretarako, tutore edo arduradun lanetan diharduen edozein pertonarengana jo daiteke edo soraluzekogureeskudago@gmail.com emailera idatzi.

Bestalde, goizean Plaza Berrian eta arratsaldean frontoian ipiniko ditugun txosnetan txandak betetzeko 10 lagun beharko ditugu.

Animatu eta parte hartu! elkarrekin lortuko dugu geure etorkizuna erabakitzea!

SORALUZEKO GURE ESKU DAGO


Lankidetza proiektuak garatzeko diru laguntzak eskatu daitezke

Garatze bidean dauden herrialdeetan lankidetza proiektuak garatzeko diru languntzak eskatzeko epea ireki du Beasaingo Udalak. Aurten gainera, hainbat aldaketa egin dituzte eskaerak egiteko oinarrietan. Udalak eta herriko taldeek eta erakundeek hartu dute aldaketak egiteko erabakia.

Aldaketa horien ondorioz, herriko erakundeei eta elkarteei laguntza gehiago emango zaie aurten. Hala, proiektua baloratzeko kontuan hartzen diren 100 puntutatik erdiak lortzeko aukera izango dute herriko taldeek. Malu Valles Ongizate zinegotziak aurreko ostiralean egin zen udalbatzan azaldu zuenez, erakundeek Beasainen duten eragina 50 punturekin neurtuko da aurrerantzean.

Puntu horiek lortzeko beasaindarren partaidetza eta elkarlaguntza bultzatzeko egindako ekintzak, sentiberatze ekintzak, elkartean herriko gazte languntzaileak aritzea eta Beasaingo Boluntario Egunean parte hartu izana hartuko dira kontuan. Gainerako 50 puntuak proiektuaren xehetasunen arabera banatuko ditu Beasaingo Udalak.

Gazte laguntzaileei bekak

Udalak zehaztutako laguntzen barruan gazte laguntzaileentzako bekak ere sartuko dira. Udalak emandako laguntza bidaiaren joan-etorri gastuak ordaintzeko erabili ahalko dute kooperanteek eta, gehienez ere, 3.000 euroko laguntza jaso ahalko du eskatzaile bakoitzak. Eskaera apirilaren 29a baino lehen egin behar da.

Hondamendi naturalek, gatazka armatuek eta antzeko gertaerek eraginda larrialdi eta hondamendi egoeran dauden pertsonei laguntzeko eskaerak ere egin daitezke Beasaingo Udalean urriaren 29ra arte.

Laguntzen eskaera orriak Beasaingo Ongizate sailean aurkeztu behar dira. Informazio gehiago jasotzeko Beasaingo Udalera deitu edo joan behar da.


Gutxieneko errespetua

Bakarrik geratu da. Gaur pote pare bat hartu eta etxera joatekoa bazen ere, liatu egin da. Azkenean, bakarrik geratu da. Berriz ere. Ohiko tokietan begiratu du, baina ez du inor topatu; beraz, bere garaian Aitzina herriko taberna zenera jo du. Kontu handiz jaitsi ditu eskailerak, eta iluntasunean barneratu da. Ez du askorik ikusten; beraz, dantzan hasi da Aldapan gora.

Sakelan dirurik bazuenetz begiratu ondotik, argia duten betaurreko batzuk erostea erabaki du. Ez ditu berriz ere erabiliko, baina orduan ideia ona dirudi. Dantzan jarraitu du, Kolore, kolore. Barrara gerturatu da, baina zerbitzariak lepo dabiltza. Parean berdin dagoen tipo bat ikusi du; tira, berdin dagoela uste du. Bakarrik dago.

Solasean hasi dira: entzierroak gero eta aspergarriagoak direla, baso berrerabilgarriei esker antzematen dela kaleak ez daudela hain zikinak, aurten jende gutxiago dabilela... Dagoeneko ez du azkena eskatzeko beharrik, baliteke gaurkoan lagunduta etxeratzea. Baina belztu da giroa. Hainbat lagunek inguratu dute ezagutu berria, eta alde egiteko eskatu diote. «Gutxieneko errespetua zor didazue», esan die. Arazorik ez izateko, tabernatik alde egin dute biek. «Etorriko haiz etxera?», gazteak. «Ez, lana zeukaat», ezagutu berriak.

Burumakur hartu du Kale Nagusia, eta doinu bat aditu du metro gutxira: Pamplonesa da. Dianek biziberritu dute gaztea. Kantuan hasi da, eta egunero errepikatzen diren doinuetan murgildu. Bat-batean, poliziak agertu dira, kaskoa buruan eta pilota eskopeta eskuan. Zur eta lur geratu da gaztea. Kasko horietako batean ezkutaturik ikusi duen bisaia ezagutu du. Gerturatu, eta hala esan dio: «Gutxieneko errespetua zor diguk».


Llorentek ekainean alde egingo duela konfirmatu du

Errioxarrak prentsak giro txarra handitzen lagundu duela eta taldea uzteko beste zergaitia dela adierazi du. Gainera, Athleticen partez ez duela xantaia egiteko asmorik ikusten onartu du.

Fernando Llorentek Athletic Club ekainaren 30ean utziko duela konfirmatu du, prentsaurrekoan. Errioxarrak, arrazoi nagusien artean, prentsak bere aurka sortutako "giro txarra" nabarmendu du.

"Prentsak ez du lagundu, argi dago. Irten diren gauza gehienak gezurrak izan dira, baina azkenean lortu duzue (kazetariei), zale batzuk nire aurka jarri dituzue eta nik alde egitea nahi dute", azaldu du Llorentek.

Erabakia, abuztuaren 2an, Slavenen aurkako partidan txistuak entzun ondoren hartu zuela aitortu du. "Orduan triste jarri nintzen eta erabakia hartu nuen", esan du Llorentek. Zaletu gehienek maite dutela badakila ere onartu du.

Errioxako jokalariak Athleticek egin dion eskaintza ekonomikoa "ukaezina" dela ere onartu du. Llorentek klubari izandako batzarretatik "ezer ez kaleratzea" eskatu ziola ere gogoratu du. "Ez dut Athletic erruduna dela esaten, baina egunkarietan gauzak kaleratzen dira, eta horrek egoera deserosoan uzten nau", esan du.

Gainera, FIFPro futbol jokalarien sindikatuak egindako salaketaren inguruan, Athleticek ez duela inongo xantairik egin argi utzi du. "Entzun dut, baina Athleticek ez didala xantaiarik egin argi utzi nahi dut", esan du Fernando Llorentek.


Urangak, Barquerok, Aranburuk eta Ekhi eta Igor Gonzalezek beste urtebetez jarraituko dute

Urangak, Sergio Barquerok, Ekhi Gonzalezek, Igor Gonzalezek eta Erik Aranburuk ere Lagun Onakeko gizonen lehen taldean jarraituko dute beste urtebetez. Zorte on bostoi!


Tolosako Laskorain areto futbol taldea garaile XV. Mikel Deunaren txapelketan

Tolosako Laskorain eta Zarauzko taldeak jokatu dute gaur, zapatua, Aloña Mendi taldearekin batera gazte mailako XV. areto futbol txapelketa Oñatiko Zubikoa kiroldegian. Talde bakoitzak bina partidu jokatu ditu, eta Tolosakoek eskuratu dute garaikurra, lehenengo partidua, Zarauzko taldearen aurka, galdu eta bigarrenean, etxeko taldeari irabazita gero.

Esku hutsik geratu dira, beraz, etxekoak; hala ere, gustura da Aitor Sanchez Aloña Mendiko jubenil mailako taldearen entrenatzailea. "Bi partiduak galdu ditugun arren, taldea oso ondo ikusten dut. Zortea da falta izan zaiguna, baina, bestelakoan, taldeak ondo egin du egin beharreko lana".

Iritzi berekoa da Santi Bernal, Aloña Mendiko areto futbol taldeko arduraduna eta txapelketako antolatzailea: "Txapelketa polita izan da, oso giro ona izan da, eta gonbidatutako taldeek maila ona eman dute; eta etxekoak ere gogotsu ikusi ditut. Gipuzkoan hamalau talde daude kategoria honetan eta saiatzen gara urtero talde ezberdinak ekartzen, Gipuzkoako talde guztiek izan dezaten horrela, gure txapelketan parte hartzeko aukera".

Lehenengoa, penaltitan erabakita

Laskorain eta Zarautzen arteko norgehiagokarekin hasi da torneoa. 0-0ko emaitza eginda, penaltitan erabaki behar izan dute nor zen irabazlea. Zarautz izan da onena, baloia birritan sareratuta. Aloña Mendiren aurka jokatu dute, beraz, Tolosakoek bigarrena, eta 3-5 emaitzarekin mendean hartu dituzte etxekoak.

Hirugarren partidua, beraz, Zarautzen eta etxekoen artekoa izan da, eta partidu nahiko parekatua izan den arren, azkeneko minutuetan kanpokoek sartutako golarekin, 2-3ko emaitzarekin amaitu da. Bi talde gonbidatuek, bada, bina partidu irabazi dituzte eta talde bakoitzak sartutako gol kopurua dela-eta, aurrez esan moduan, Tolosara eraman dute aurtengo garaikurra. "Gutxi entrenatuta etorri gara, beraz, ez gara irabazteko oso prestatuta etorri. Hiru taldeak maila nahiko antzerakoa dugula erakutsi dugu eta gogor lehiatu behar izan dugu. Pozik gaude, aurre-denboraldian txapelketa irabazteak denboraldia gogor hasteko indarra emango digulako", azaldu du Jon Kortajarenak, Tolosako Laskorain taldeko entrenatzaileak.


Abentura bat Euskal Herrian barna

Uztailean Euskarabentura egitasmoa eginen dute Euskal Herrian: 16-17 urteko gazte euskaldunentzako espedizioa.

Kezka batek bultzatuta sortu dute Euskarabentura egitasmoa: euskararen erabilerak. "Euskararen ezagutza mailak gora egiten du, baina erabilera mailak ez du gora egiten neurri berean". Iker Goñi Euskarabenturako antolatzaileak eman du azalpena gaur goizean Iruñean eskaini duten prentsaurrekoan. Hala, nerabeentzako espedizioa antolatzea erabaki dute. Helburu nagusia euskara sustatzea bada ere, badira beste helburu batzuk tartean: euskal gazteen sarea osatzea, herriaren ezagutzan sakontzea –historia, geografia, kultura...– eta balio positiboetan oinarritzea –genero ikuspegia, inguruarekiko errespetua...–. Espedizioak Euskal Herriko eta diasporako 120 gazte bilduko ditu uztail osoan Euskal Herriko luze zabalean eginen den jardueran.

Parte hartzaileak 2001. eta 2002. urteetan sortutakoak izanen dira, eta euskaldunak. "Euskal Herriaren lagina izatea nahi dugu, beraz, biztanleriaren batez bestekoak egingo ditugu", azaldu du Goñik. Izena emateko epea zabalik da martxoaren 18ra bitarte, eta Euskarabentura.eus webgunearen bidez egin behar da. Izena emateko motibazio gutun bat idatzi beharko dute gazteek, eta lan bat aurkeztu. "Lana egiteko gaiak orokorrak dira, eta azpigai asko izan ditzakete. Proposamen batzuk daude webgunean, baina nahi dugu jendea originala izan dadin", azaldu du Irati Labaien Euskarabenturaren antolatzaileak. Gaiak honako hauek dira: euskara eta zure herria; euskara eta emakumeak; eta euskara eta itsasoa. Historia, literatura, plastika, musika eta ikus-entzunezko lanak onartuko dituzte. Parte hartzaileen zerrenda apirilaren 16an argitaratuko dute.

Euskal lurralde osoan barna

Egitasmoa ez da toki bakarrean eginen. Maulen hasi eta Getxon (Bizkaia) bukatuko den espedizio nomada bat da Euskarabentura. Euskal Herriko zazpi hiriburuetatik igaroko da, eta Unescok gizateriaren ondare izendatutako tokiak ezagutuko dituzte bertan parte hartuko duten gazteek. Uztailaren 1ean, nor bere herrialdean hartuko dute autobusean, eta denak Maulera eramanen dituzte. Done Jakue bideari jarraikiz, Donibane Garazi eta Iruñea bisitatuko dituzte, Vianara (Nafarroa) ailegatu arte. Han, autobusa hartu, eta Donemiliaga Kukulara (Errioxa, Espainia) abiatuko dira euskarazko idazki zaharrenak ikusteko. Añanako gatz haranatik (Araba) Txingudirako kilometroak Donejakueren barneko bidea hartuta eginen dituzte. Baiona, Donostia eta Bilbo kostaldeko bideari esker bisitatuko dituzte, baita Atxerri, Ekain eta Santimamineko leizeak ere. Bizkaiko zubian bukatuko da espedizioa.


'HARMAILATIK': Aloña-Antzuola futbol partidua; Boulder Txapelketa Ibarran; Antxintxika aurkezpena

Urtarrilaren 22ko saioa, futbolean Aloña-Antzuola partiduaren kronika (2-0); Boulder Txapelketa Ibarran; Areto futbolean, Aretxabaleta UDA-Internacional partidua; Antxintxika Taldearen aurkezpena.


Euskal giroan sartuta, Baionan barna

Askoren ustez, zaila izaten da euskal giroa atzematea Baionako bestetan. Bestelakoa da Baionako herritarrek eta ingurukoek diotena: behin jakinda nora joan, ezin da atera.

Itsaso zuri-gorrian barna, uharte ugari aurki daitezke Baionako bestetan. Bertan topo egiten dute bertakoek eta bertakoak ez diren bestazaleek. Bertakoak masaren itoaldia saihesteko xedez doaz uharte batetik bestera. Bertakoa ez dena kasualitatez edo baten aholkupean iritsi da. Hala dio Tolosako (Okzitania) Remi Chouleurrek: «Euskal Herriko lagunei segika ari naiz egun osoan; alde batetik bestera eramaten naute, eta, egia erran, bikainki pasatzen ari naiz». Bestez zuen irudia aldatu zaio: «Baionako besten irudi bat izan daiteke, baina, nora joan dakizunean, beste besta batzuk deskubritzen dituzu. Bestaren kultura badela ohartzen zara; hemengo jendearentzat ez da zernahi egitea, besta egitea baizik». Merkatuko ostatuari gogor loturik dio hori Chouleurrek. Bere azken hitzak zer edan nahi duen galdezka heldu zaion laguna erakutsiz lagundu ditu: «Hara! Hori erran nahi nizun; oraintxe ezagutu dut Pierre, eta lehendik zuri eta niri ari gara».

Minutu batzuk geroago, Pierre Etxemendi hazpandarra irri zabal batekin etorri da, hiru garagardorekin: «Merkatuko ostatua bezalakoetan atzematen dut gustatzen zaidan besta egiteko moldea. Hor errespetuz egin daiteke besta, euskaraz manatu, eta urte osoan ikusi ez ditudan lagunekin topo egin». Haren hitzetan, «beharrik» halako leku ugari badiren oraindik: Sankara, Txosnagunea, Pyrenees.... Gonbidapen bat ez baita ezeztatzen, Errobi gurutzatu, eta Sankara ostatua da hurrengo heldulekua. Bidaxuneko Haitz Agirrebarrena gazteak honela dio: «Aurten lanean ari naiz txosnetan. Baina bestak egiten ditudanean bakarrik ateratzen naiz karrikara. Nora joan dakizunean ez da hobeagorik». Eta segitu du: «Egia da ezagutzen ez dituenarentzat jende masak beldurtzen ahal duela, karriketan ikusten dena ez dela urte guzian ikusten, baina nora joan dakizunean... beste besta batzuk dira». Ezagun bat agurtu, Epaiskan itzuli bat, Monbar hotela zenaren aurretik pasatu, oroitu, eta Kixkil ostatuan gera daiteke bisitaria. Han dira Mikel Outeral eta Polo Marcone gazteak. Marconek hala esan du: «Gauean, atezainak gara beste ostatu batean, eta egunez, euskal ostatuen itzulia egiten dugu; ezin pentsatua da ez egitea, eguneroko programa dugu». Outeralek gehitu du: «Gaur, gainera, 30 urte bete ditut. Aita eta ama ere etorriko dira, eta ziur eguneroko ostatu euskaldunetan egongo garela».

Ostatuetatik Patxara

Kixkiletik abiatu eta Pyrenees ostatutik igarotzea ezin saihestua da Baiona Ttipitik pasatzen denarentzat. Jende jarioaren erdian kokatzen bada ere, euskal giroa pil-pilean atzematen ahalko da bertan. Ostatu gehienek barra kanpoaldean ematen badute ere, Pyrenekoek barnekoa irekirik atxikitzen dute. Unai Duhalde bezeroa argi mintzo da: «Eskerrak halako ostatuak baditugun; jendea barnean kantuz aritzen ahal da, musikariak sartzen dira, eta batzuetan hamar gaitero dituzu barnean; bezeroak ezin sartuz eta musikariz betea da ostatua». Duhalderentzat, hori dira Baionako bestak: «Euskal giroan gozatzea. Guretzat erabat naturala da, eta kanpotarrarentzat deskubrimendu ikaragarria izaten da». Gehitu du, gainera: «Urteetan zenbat turista ez ditudan ikusi gaiteroei, bertsolariei edo kantuz ari zirenei sakelako telefonoarekin grabatzen». Duhalderi segika, trinketeko karrika hartu, eta Patxako soinua entzuten da. Han bi txosna eta agertoki bat aurki daitezke. Murruak, eta banderola, afixa eta pintaketaz beteak diren lekua da Patxa. Han, Angeluko Eric Bernadouk honela dio: «Urtero berdin gertatzen zait; bi egunerako etorri, eta joatea ezinezkoa zait». Bestetako garagardo merkeena omen da bertan. Lanean ari den Unai Imbert gazteak nabarmendu du: «Garrantzitsua da guk ere karrika edo besta okupatzea, euskal kulturaren adierazpen ezberdinak antolatzea, bertso saioak, kontzertuak, txarangak, bazkari alaituak». Argi du Imbertek: «Badakigu Baionako bestak nolakoak diren, baina ezin pentsatua da guretzat besta hauek ez egitea. Gureak ere badira; Baionan bizi gara urte osoan, eta bost egunotan ere bertan bizi behar dugu. Euskaldunak bagaude, nahiz eta guti izan».


ETAren aldeko pintadak egiteagatik Madrileko 3 gazte epaituko dituzte

Mieresen, Asturias, egin zituzten pintadok eta, horrez gain, behartsu bati eraso egin zioten.

Informazio gehiago, aurki


Herri jakintza helburu, Herri Curriculuma

Aramaioko Herri Curriculuma aurkeztuko dute datorren hilaren 12an, kultura etxean, 18:30ean; hainbat eragile eta herritar elkarlanean egiten ari diren proiektua da.

Hirugarren ikasturtea da hau Aramaioko Herri Curriculuma (AHC) lantzen hasi zirenetik. Udala, San Martin Eskola eta Guraso Elkartea dira ekimen horretan parte hartzen ari diren eragileak, interesa erakutsi duten beste hainbat herritarrekin batera. Ondorengo galderari erantzutea da AHCren helburua: "Zer jakin beharko luke 12 urteko aramaioar batek Aramaiori buruz? ".

Galdera hori oinarritzat hartuta, arlo desberdinak izango dituen dokumentua garatzen ari dira –Aramaioren historia, kultura, tradizioak, balioak, jarrerak, nekazaritza eta abeltzaintza moduak, eta abar–. "Nolabait da herria eskolan sartzea eta eskola herrira ateratzea", azaldu du Mari Karmen Garridok, San Martin eskolako ikasketaburu eta AHCko kideak.

Orioko Herri Curriculuma hartu dute erreferentzia moduan Aramaiokoa garatzeko. Hala ere, alderantzizko bidea erabiliz. "Orion alde tekniko guztia aztertu ondoren garatu zuten sekuentzia didaktikoa. Guk, berriz, lehenengo, sekuentzia didaktikoa egin dugu, eta orain, apurkaapurka gaineko aterki hori guztiori diseinatzen joan gura dugu", adierazi du AHCko kide Iker Elexpuruk.

Dagoeneko garatu dute sekuentzia didaktiko bat eskolan, Aramaioko elikadura iraunkorraren gainekoa, hain zuzen, eta, pixkanaka, geroz eta gehiago garatzen joango dira. "Urteak aurrera joan ahala, informazio hori guztiori dokumentatuta eta jasota geratzen bada, kanpoko irakasle batek bertara jo ahal izango du edozein zalantza argitzeko eta ikasleei behar duten informazioa modu egokian emateko", dio Itziar Blazquezek, AHCko beste kide batek. Sekuentzia horiek irekiak izan daitezela nahi dute: "Sekuentzia itxiek ez dute zentzurik eta beste herri batzuetan frogatu da ez direla erabilgarriak".

Herritarren testigantzak

Herri Curriculuma garatzen joateko, beste esparru garrantzitsu bat adinean aurrera doazen horien testigantzak jasotzea da, eta izango da. "Herritarrek egin ditzaketen ekarpen guztiak dokumentu batean jaso gurako genituzke –herriaren historia, tradizioa eta ohitura zaharrak, adibidez–, bai grabazio bidez, baita idatziz ere, etorkizun batean testigantza horien beharra izanez gero kontsultatu ahal izateko", azpimarratu du Elexpuruk.

Proiektu hori gauzatzeak Aramaioko herriarentzat garrantzi handia daukala nabarmendu dute. "Askotan, eskola arautuetan garrantzitsuak diren beste gauza asko erakusten dira, baina bertakoa dena ez. Beraz, ahozko transmisioaren eten hori gainditzeko eta herritarrok Aramaioren garrantziaz jabetzeko tresna interesgarria da AHC", dio Lierni Altuna alkateak. Bestalde, Asier Agirre nekazariak derrigorrezko pausotzat dauka proiektu honen garatzea. "Eskolan ez da ikasten eguneroko bizitzan herrian daukaguna, egiten duguna, nondik bizi garen, eta abar. Alde horretatik, beharrezkoa da eskola mailan gauza hauek irakastea", dio. Bestalde, Larraitz Arriolabengoa musika irakasleak kultura arloan jarri nahi izan du arreta: "Aramaiok bertso eta musika munduan izan duen afizioa eta emankortasuna azpimarratzekoa da, eta hori umeei azaldu egin behar zaie".


'Zinema opari, umorearekin' Ibai-Arteko komertzioetan

Horixe da Arrasateko merkatari eta zerbitzu elkarteak esku artean duen azken kanpainaren izenburua. Ez datza, ordea, zinemarako sarrerak oparitzean, 21 filmen tituluekin (Loreak, Ocho apellidos vascos, Cazafantasmas...) zerikusia izan dezaketen opariak banatzean baizik: 75 opari eta 4.000, guztira. Bezeroak xaxatu gura dituzte; sorpresa faktore horrekin jolas egitera animatu.

Bezeroek ordainketa egiten duten momentuan bertan –Visa Arrasate txartela pasatzerakoan– jakingo dute saririk egokitu zaien edo ez: makinatik ateratzen den papertxoak film baten izenburua badakar, saritua izango da, eta bestela ez. Eta baiezko kasuan, titulu hori izango da opariaren nondik norakoak asmatzeko pista bakarra.

Ibai-Arteko zuzendaritzako Gabino Yarza, Yolanda Sanchez eta Maria Luisa Via.

Sare sozialetan

Facebook-en ere zintzilikatu du kanpaina Ibai-Artek: kanpainarako aukeratu dituzten filmen izenburuak sartzen ari da bertan, ikusteko ea erabiltzaileek zein opari erlazionatzen dituzten horiekin.

Sari ematea, uztailaren 2an

Maiatzaren 18tik martxan dago kanpaina eta uztailaren 2ra arte iraungo du. Egun horretan, osteguna, 20:30ean, egingo dute sari banaketa, Seber Altuben, animatzaile eta guzti.

4.016 Visa Arrasate txartel

Bestalde, Visa Arrasate txartelaren gaineko balorazio oso ona egin du Ibai-Arte merkatari eta zerbitzu elkarteak. 4.016 pertsonek atera dute txartela eta horietatik 1.700 daude aktibo, hau da, 1.700 inguru hilero erabiltzen dira.

Otsail bukaeratik dago funtzionamenduan Visa Arrasate txartela, eta erabiltzaileek %10 eta %15eko deskontuez gozatu ahal izan dute, martxo hasieratik apiril bukaerara arte indarrean egon den kanpaina baten bitartez. Txartela bera ezagutaraztea eta Arrasateko bezero fidelak saritzea izan dira helburuak eta asmoa da irailean beste kanpaina bat egitea. Ildo horretatik, Ibai-Artetik azaldu dute erabiltzaileek ongi erantzuten dietela kanpainei.